Ziona Chana : Keluarga Terbesar Di Dunia Dengan 39 Isteri dan 94 Anak

Untuk mempunyai keluarga yang besar bukanlah sesuatu yang mudah. Jika kini tekanan ekonomi yang semakin mencabar, ramai yang tidak berani untuk mempunyai keluarga besar. Namun, itu tidak berlaku kepada seorang lelaki yang bernama Ziona Chana dari India.

Dengan mempunyai jumlah ahli keluarga seramai 181 orang, termasuk 39 orang isteri, 94 orang anak, 18 orang menanti dan 33 orang cucu, keluarga yang dimiliki Ziona adalah keluarga yang terbesar di dunia ketika ini.

Ziona yang lahir pada tahun 1945 di sebuah kampung Baktawng, Mizoram, India merupakan ketua jemaah Kristian yang dikenali sebagai "Chana Pawl", yang ditubuhkan oleh bapanya. Jemaah ini mengamalkan poligami. iluminasi.com ingin kongsikan fakta-fakta menarik mengenai keluarga terbesar di dunia ini.

1. Ziona mengahwini isteri pertamanya, Zathiangi pada tahun 1962 ketika berusia 17 tahun. Zathiangi kini merupakan ketua yang mengawal aktiviti rumah dan keluarga ini dengan disiplin yang ketat, serta bangga kerana semua orang di dalam rumahnya menghormati peranannya.

2. Sepuluh di antara isteri beliau dikahwini dalam hanya tempoh 1 tahun. Jumlah sebenar isteri Ziona adalah 40 orang namun 1 daripadanya telah meninggal dunia.

3. Keluarga besar ini tinggal bersama-sama di mahligai 4 tingkat yang dibinanya sendiri yang mana kelihatan seperti sekolah asrama. Rumah yang diberi nama "Chhuan That Run" yang bermaksud Rumah Generasi Baru ini terletak di kawasan kampung bergunung di Baktawng dan mempunyai 100 bilik.

4. Ziona tinggal disebuah bilik di tingkat bawah dan isteri-isterinya bergilir-gilir bersamanya mengikut jadual. Isterinya yang paling muda tinggal berdekatan dengan biliknya di tingkat yang sama, manakala isteri-isteri yang tua tinggal beramai-ramai seperti dorm asrama di tingkat 1.

5. Setiap hari kira-kira 7 hingga 8 daripada isterinya akan melayani keperluan harian Ziona. Isteri-isterinya mendakwa menyayangi Ziona dan tiada persaingan di antara mereka.

6. Isteri termuda beliau adalah Siamthangi, berbangga bersuamikan Ziona yang berusia 72 tahun, walaupun terdapat perbezaan 37 tahun. Siamthangi mempunyai seorang anak perempuan berusia 10 tahun.

7. Daripada 39 isterinya yang masih hidup, 22 daripadanya berusia 40 tahun dan mereka mendapat 1 minggu untuk bersama-sama Ziona.

8. Ziona mempunyai 26 menantu lelaki dan anak-anak perempuan beliau tinggal berasingan.

9. Menurut Ziona, semua nama anak-anak dan cucu-cucunya diberikan sendiri olehnya. Malah, Ziona mengingati nama kesemua ahli keluarganya.

10. Kehidupan keluarga ini tidak bergantung kepada sesiapa dan mendapat sumber makanan daripada pertanian. Ziona juga membangunkan sebuah sekolah untuk anak-anaknya yang mana dikendalikan oleh adik bongsunya.

11. Walaupun sekolah ini berasaskan kurikulum yang diwajibkan oleh kerajaan, Ziona menambah subjek-subjek yang spesifik berkaitan Chana.

12. Isteri-isteri Ziona mempunyai tugas untuk memasak dan anak-anak perempuannya melakukan kerja seperti mengemas rumah dan mencuci pakaian. Ahli keluarga lelaki pula akan menjaga ternakan, penanaman jhum, melakukan kerja kayu, pembuatan perkakas aluminium dan lain-lain.

13. Kehidupan harian di rumahnya bermula pada pukul 5.50 pagi apabila semua ahli keluarganya berkumpul untuk bersembahyang dan kemudian tugas-tugas diebrikan.

14. Mereka makan di sebuah dewa yang besar yang disediakan di antara pukul 4 hingga 6 petang mengikut umur. Jumlah makanan yang sangat banyak disediakan setiap hari termasuklah menggunakan 100 kg beras, 60 kg ubi kentang dan 39 ekor ayam.

15. Salah seorang daripada isterinya, Rinkmini memberitahu: "Kami tinggal bersamanya kerana dia orang yang paling penting di dalam rumah. Dia juga merupakan orang yang paling kacak di kampung,".


Datuk Seri Wan Azizah : Ikon Isteri Setia Sepanjang Zaman

Penulisan ini ditulis Dr. Syahr Musafir di laman Facebook beliau dan pihak iluminasi mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Disclaimer: Ini bukan post politik, ini post pasal suami isteri.

Jarang-jarang sekali bersembang tentang politik, tetapi musim-musim PRU sebegini memang 'kena' sembang bab politik. Suka atau tak suka, kena ambil tahu. Setuju atau tak setuju, dengar dulu...

Satu hari isteri saya berseloroh, "Abang, Sayang baca artikel pasal bagusnya cara Tun Dr Siti Hasmah bertanggungjawab semak dan imbang kepada Tun Dr Mahathir yang selalu sibuk urus negara sejak sertai politik..."

Berperwatakan kering seperti biasa, saya sekadar memberi jawapan, "Betul dah tu. Bukan senang nak jadi isteri seorang Perdana Menteri."

Pendek jawapan saya. Memberi respon sekadar itu, tak menoleh ke arahnya pun. Isteri saya diam. Suasana sunyi. Dan si dia masih diam walaupun selepas beberapa minit.

Saya rasa ada sesuatu yang tak kena, saya menyambung, "Bonda Tuan Sabariah, isteri Tuan Guru Nik Aziz pun bagus."

Saya pandang isteri, nampak isteri pandang ke lain. Sah! Memang sah merajuk. Alamak, camne nak pujuk? Saya pandang ke isteri, walaupun wajahnya tak memandang saya.

"Politic aside, Abang sangat selesa pada seorang isteri kepada seorang ahli politik Malaysia. Nak cerita sikit ni, nak dengar tak? Kalau tak nak dengar, Abang tak cerita..." saya memulakan bicara.

Isteri dah mula menoleh, walaupun baru sipi-sipi. Taktik memujuk berjaya!

Saya menyambung, "Ada tiga sebab, kenapa Abang rasa Datuk Seri Dr Wan Azizah #DSWA adalah contoh isteri yang baik."

Isteri saya terus palingkan muka memandang tepat ke arah saya dan tunjuk minat. Confirm dia tak sangka saya nak cerita pasal DSWA, isteri kepada Datuk Seri Anwar Ibrahim #DSAI ini.

"Pertama, sebab tudung bawal DSWA. Tak tahu harganya berapa sehelai, mungkin beribu-ribu, mungkin hanya RM10, tetapi pakai bawal nampak sederhana dan rendah diri. Lengkap pula baju kurung atau kebarung ringkas yang selalu DSWA pakai, nampak merendah diri sangat.

Kedua, sebab kemenjadian anak-anak. Nurul Izzah, Nurul Nuha, Nurul Iman, Nurul Ilham, Nurul Hana, semua tampak solehah bertudung, educated, alhamdulillah. Ehsan Anwar pun OK.

Sehebat manapun si ayah dan si ibu adalah madrasah utama anak-anak. Apabila melihat anak-anak yang berjaya, kita kena puji ibu mereka dahulu, sebelum puji ayah mereka.

"Ketiga, sebab DSWA lambang seorang isteri yang sangat-sangat setia...," saya berhenti. Bukan sebab tarik nafas atau sengaja berhenti, tetapi sebab saya rasa sebak.

"Wanita mana sanggup bersuamikan seorang lelaki yang dituduh peliwat, satu dunia tahu isu ini, dicemuh, dihina, dipenjarakan, diperkatakan.... Tetapi DSWA tetap ada di situ. Daripada seorang oftalmologis (doktor pakar mata) menjadi seorang ahli politik menubuhkan sebuah parti politik kerana mahu membela nasib suami.

Abang tak tahu dari mana DSWA dapat kekuatan untuk PERCAYA pada suaminya itu dan KUAT berusaha untuk mencari keadilan buat suami. Abang tak nak cerita pasal DSWA hebat atau lemah dari segi percaturan politik, tetapi Abang memang admire dan amaze dengan KESETIAANNYA SEBAGAI ISTERI KEPADA SUAMI. Unbelievable, but true."

Isteri masih pandang mata saya, saya menyambung dengan kata-kata tersekat, "Abang doa Sayang isteri Abang yang akan setia, percaya dan sokong Abang walaupun JIKA ada suatu hari nanti Abang difitnah, dihina, dibuang, atau apa saja berlaku, Sayang tetap percaya pada kejujuran Abang sebagai seorang suami dan sebagai seorang manusia."

Rasa sebak tadi berpindah menjadi titisan berkaca di kelopak mata. Subhanallah. Jika tadi hanya nak pujuk, kini sudah bertukar jadi sesi luah rasa antara suami dan isterinya.

Percayalah, Datuk Seri Wan Azizah memang ikon isteri setia sepanjang zaman. Just imagine how strong she has been.... Ingat senang ke nak stay strong bilamana suami dalam penjara dan seluruh Malaysia mempersoalkan apa, bila, di mana bla bla bla atas segala pancaroba yang berlaku?

Dengan nak urus anak lagi. Fuh! SUSAH. But she has always been there by his husband's side.

Isteri saya kembali tersenyum, bukan sebab isteri saya suka tudung bawal dan bukan sebab isteri saya jual tudung bawal, tetapi sebab suaminya ini bersembang dengannya. Terapi seorang isteri tak semestinya belikannya hadiah, tetapi memadai apabila suaminya melayan perbualan bersamanya.

Taktik memujuk selesai dan berjaya, tetapi bukan sekadar taktik kosong sebab suami ini pun rasa terisi minda dan hati daripada perbualan tadi... Alhamdulillah.

Hari ini pasca-PRU14, lambat betul angkat sumpah PM baru, saya berseloroh kepada isteri, "Kalau DSWA yang jadi PM baru, memang betul-betul sejarah tercipta sebab ubah kerajaan selepas 60 tahun dan PM wanita pertama selepas 60 tahun. Heheh..."


Beginilah suasana di pasar ikan terbesar yang menjual ikan tuna termahal di dunia

Pasar Ikan Tsukiji di Tokyo adakalanya digelar "Wall Street" bagi ikan. Para nelayan, pemborong dan pemilik restoran sushi terkemuka di Jepun akan berkumpul untuk menjual dan membeli ikan paling segar dalam dunia yang bernilai lebih $21 juta setiap hari.

Sejak beberapa dekad yang lalu juga, pasar basah ini tanpa disangka-sangka telah menjadi salah satu destinasi tarikan pelancong yang popular di Jepun. Ribuan pengunjung datang untuk melihat sendiri acara lelongan ikan tuna yang terkenal di mana seekor tuna pernah dijual mencecah $1.76 juta.

Walau bagaimanapun, anda tidak mempunyai masa yang banyak lagi untuk berkunjung ke pasar ini. Pada bulan Oktober tahun ini, pasar ini akan dipindahkan dari lokasi asal di tengah Tokyo ke satu tapak baru yang dibina dengan kos $5.42 bilion. Lokasi baru ini dilengkapi dengan sistem penyejukan yang lebih baik, binaan yang dapat menahan gempa bumi dan juga pelbagai kemudahan sanitasi.

Sebelum ramai pelancong tidak berpeluang untuk melawat sendiri lokasi bersejarah ini, kami kongsikan suasana dan persekitaran sekeliling Pasar Ikan Tsukiji untuk anda.

Pasar Ikan Tsukiji terletak dalam daerah Tsukiji di tengah Tokyo. Ia disempadani oleh deretan pusat beli-belah Ginza dan juga Sungai Sumida.

Waktu terbaik untuk melawat pasar ini adalah sebelum matahari terbit apabila para nelayan membawa hasil tangkapan ke sini manakala para penjual ikan pula sibuk menyusun dan menyediakan ikan untuk dijual.

Terdapat dua bahagian dalam pasar ini. Bahagian pertama ialah jōgai-shijō iaitu campuran restoran sushi dan kedai-kedai yang menjual pelbagai barangan seperti kelengkapan restoran dan barangan runcit. Bahagian jōnai-shijō pula ialah kawasan pemborong memproses ikan untuk dijual kepada restoran. Terdapat juga pasar borong di sini.

Anda akan tahu anda sudah tiba ke jōnai-shijō apabila papan tanda seperti ini mula kelihatan. Walaupun pasar borong mula dibuka pada jam 3 pagi, pelancong tidak dibenarkan masuk sehinggalah jam 10 pagi.

Pasar ini merupakan satu tempat yang sangat sibuk. Troli dan skuter melalui celahan lorong dengan laju sambil membawa kotak-kotak berisi ikan dari satu peniaga kepada peniaga yang lain. Jika anda seorang pelancong, anda perlu peka dengan persekitaran dan berhati-hati kerana para penjual ikan ini tidak akan memperlahankan pergerakan mereka untuk memberi laluan kepada pelancong yang bersiar-siar. Mereka tiada masa untuk anda.

Pasar Tsukiji mula ditubuhkan pada tahun 1935, namun tradisi pasar ikan di tepi sungai atau "Uogashi" telah mula diperkenalkan sejak abad ke-16 lagi. Ketika itu, shogun pertama Tokugawa, Ieyasu, memberikan kebenaran kepada nelayan untuk menangkap ikan selagi mereka terus membekalkan ikan ke Istana Edo. Nelayan kemudian akan menjual lebihan ikan di pasar berhampiran sungai.

Setiap hari, pemilik restoran dan kedai datang untuk memilih sendiri makanan laut terbaik untuk perniagaan mereka. Walaupun ia adalah sebuah lokasi perniagaan dan perdagangan, Pasar Tsukiji telah menjadi salah satu tarikan pelancongan yang paling popular di Jepun.

Terdapat sekitar 900 pemborong berlesen bersesak-sesak di dalam pasar ini. Setiap satunya mempunyai sebuah gerai kecil untuk berniaga. Jika diperhatikan, mereka hanya mengambil pesanan dan membuat kiraan menggunakan tangan.

Di satu sudut di bahagian belakang pasar, terdapat satu kedai kecil di mana penjual ikan boleh membeli snek, surat khabar dan juga kelengkapan untuk membersihkan ikan.

Bilangan ikan yang didagangkan di sini jauh lebih banyak daripada mana-mana pasar di dunia. Ada yang menganggarkan pasar ini menjalankan transaksi bernilai lebih dari $4 bilion setiap tahun.

Pasar Tsukiji menjual lebih 480 jenis hasil tangkapan laut setiap hari termasuklah 270 hasil keluaran lain yang pelbagai. Seorang profesor antropologi Harvard, Ted Bestor, yang mengkaji budaya sushi Jepun menggelarkannya sebagai "pusat saraf industri perikanan dunia."

Hasil tangkapan dibawa kepada pemborong dalam kotak styrofoam. Ikan-ikan ini kemudian dibersihkan dan dipamerkan untuk dijual.

"Bintang" sebenar bagi Pasar Tsukiji adalah ikan tuna sirip biru Pasifik yang dianggap sebagai "Raja Sushi" Jepun. Hampir sekurang-kurangnya separuh gerai penjual ikan di sini boleh dilihat memotong, membersihkan dan menyediakan tuna sirip biru. Penangkapan ikan secara komersial telah mengakibatkan spesies ikan ini menjadi terancam sehingga ke paras berbahaya.

Bahagian paling terkenal di pasar ini adalah acara lelongan ikan tuna yang diadakan setiap hari sekitar jam 3 pagi. Hanya 120 orang pelawat dibenarkan menyaksikan lelongan ini setiap hari. Kebanyakan tuna sirip biru terjual antara $2,000 (RM7,960) hingga $20,000 (RM79,600) bergantung kepada saiz, lemak dan kandungan minyak yang menentukan rasa ikan tersebut.

Lelongan Tahun Baru pula merupakan satu acara besar di Pasar Tsukiji dengan kehadiran pembida yang sanggup membayar ratusan ribu dolar untuk memenangi tuna terbaik. Hiroshi Onodera, seorang pemilik restoran dan syarikat perkhidmatan makanan LEOC memenangi bidaan Tahun Baru 2018 buat kali terakhir di lokasi asal Pasar Tsukiji dengan jumlah $323,000 (RM1.3 juta) bagi tuna seberat 403kg.

Selama 6 tahun berturut-turut sebelumnya, lelongan tuna Tahun Baru dimenangi oleh Kiyoshi Kimura yang mempunyai rangkaian restoran sushi di Jepun. Rekod tertinggi bidaan yang dimenanginya adalah pada tahun 2013 iaitu $1.76 juta (RM7 juta) untuk tuna seberat 222kg.

Ikan tuna di pasar ini dihantar dari seluruh dunia sama ada dalam keadaan beku atau di atas ais dalam masa kurang 24 jam daripada masa penangkapan. Kemudian, penjual ikan akan terus membersihkan ikan dan mencairbekukan ikan gergasi itu. Ikan-ikan ini akan dipotong kepada bahagian-bahagian kecil menggunakan gergaji pita.

Suasana pasar ini sentiasa hiruk-pikuk dengan bunyi deruman trak, jeritan penjual ikan dan bunyi nyaring gergaji menembusi badan ikan.

Selepas ikan dipotong kepada bahagian kecil, para pemborong akan menghiris tuna untuk dijual kepada restoran sushi terkemuka di bandar Tokyo. Ada sesetengah penjual yang akan mengurut serta berbual-bual dengan ikan semasa memotongnya.

Apabila anda telah selesai melawat sekitar kawasan pasar, bolehlah menuju ke mana-mana kedai sushi di bahagian utama pasar untuk menikmati kaisendon atau mangkuk nasi sushi.


Ini sebabnya kenapa anda patut elak menggunakan aplikasi penjejak kitaran haid

Kebanyakan wanita tidak ingat berapa kali mereka ke tandas, berapa kerap mengalami sindrom prahaid (PMS) atau berapa lamakah tempoh kitaran haid mereka setiap kali. Kewujudan aplikasi untuk menjejaki kitaran haid boleh membantu melakukan semua ini untuk mereka. Walau bagaimanapun, menurut kumpulan pemikir dari Brazil, Coding Rights, golongan wanita kini menghadapi risiko penjualan data peribadi mereka kepada pihak ketiga.

Coding Rights yang mempunyai pengkhususan hak asasi manusia dalam dunia digital melaporkan aplikasi-apilkasi kesihatan ini boleh mengumpul data dengan memantau kitaran haid kaum wanita sebelum dijual kepada pihak lain.

Di Amerika Syarikat, aplikasi untuk menjejaki kitaran haid merupakan aplikasi kesihatan keempat paling popular di kalangan orang dewasa dan kedua paling popular bagi golongan remaja. Sukar untuk dipastikan bilangan sebenar aplikasi yang terdapat dalam pasaran. Malah, Google Play juga memberitahu Euronews yang mereka tidak mempunyai data berkaitan bilangan aplikasi yang tepat. Penyelidik dari Columbia University telah membuat kiraan kasar di Google Play Store dan mendapati terdapat sebanyak 225 aplikasi - iaitu 17 aplikasi berbayar dan 108 aplikasi percuma.

Walaupun aplikasi seperti ini adalah sangat popular, ia sebenarnya tidak mampu memberikan maklumat yang sahih dan tepat. Satu kajian yang dijalankan oleh the Medical College of New York mendapati 81% aplikasi penjejak kitaran haid adalah tidak tepat dan hanya tiga daripada 33 aplikasi itu boleh memberikan ramalan yang betul tentang masa terbaik untuk mengandung.

Satu lagi masalah ialah sesetengah aplikasi kesihatan ini merekodkan kekerapan seseorang log masuk ke dalam Google, Amazon atau Facebook daripada telefon mereka.

Setiap maklumat peribadi yang kita dedahkan dalam talian menjadi sangat bernilai kepada syarikat-syarikat ini. Mereka menggunakan aktiviti dalam talian pengguna sebagai komponen utama dalam strategi kelangsungan ekonomi. Jadi, apabila kaum wanita menggunakan aplikasi seperti ini untuk memantau kitaran haid, mereka perlu sedar dan fahami setiap terma dan syarat yang diberikan. Daripada data kitaran haid sahaja mereka boleh melihat corak fisiologi dan tingkah laku melalui kekerapan haid serta simptom dialami atau tabiat semasa datang haid.

Satu lagi kajian yang dijalankan oleh Electronic Frontier Foundation (EFF) juga mendapati aplikasi-aplikasi ini mempunyai "isu privasi yang serius" dan memberi amaran kepada golongan wanita supaya berhati-hati dengan penjualan data peribadi apabila menggunakan aplikasi penjejak kitaran haid.

Para penyelidik tidak mendedahkan nama aplikasi spesifik yang bertindak menjual data peribadi pengguna. Namun, Chupadados dan EFF menekankan bahawa terdapat beberapa isu yang dilihat sebagai risiko bermasalah:

1. Gangguan iklan dan spam yang dihantar oleh syarikat pihak ketiga disebabkan data yang dikumpul oleh aplikasi.

2. Data tidak dihapuskan walaupun selepas akaun ditamatkan. Misalnya dasar privasi aplikasi Glow menyatakan bahawa aplikasi itu boleh "mengekalkan salinan kandungan selama-lamanya walaupun selepas anda menamatkan akaun."

Selain itu, Glow juga menyatakan "Anda memberi kuasa kepada Glow untuk menggunakan kesemua data termasuklah data berkaitan HIV atau sebarang penyakit kelamin, keadaan kesihatan mental serta rawatan yang diterima, penyalahgunaan bahan atau sebarang data sensitif yang lain walaupun anda tidak lagi menggunakan perkhidmatan ini."

Begitu juga dengan aplikasi OWHealth yang menyatakan "Jika anda mengeluarkan data daripada akaun, anda tidak akan lagi dapat melihatnya dalam aplikasi tetapi data sandaran (backups) mungkin kekal berada dalam pelayan arkib kami."

Kajian EFF mendapati aplikasi MyCalendar menyimpan log bagi kesemua data dalam fail teks dan disimpan dalam kad SD. Memandangkan maklumat ini disimpan dalam kad SD, ini bermakna sesiapa sahaja yang mempunyai akses kepada telefon pengguna tersebut boleh membaca data ini.

3. Sesetengah aplikasi berkongsi data dengan pihak ketiga tanpa kebenaran pengguna manakala beberapa aplikasi lain pula meminta kebenaran namun tidak menyatakan secara spesifik data apa yang akan dikongsi. Aplikasi Flo Menstrual Calendar mengeluarkan mesej pop-up  "jika anda meneruskan bermakna anda membenarkan" semasa aplikasi itu dimuat turun.

4. Berkongsi maklumat peribadi dengan penaja dan rakan kongsi. Misalnya, aplikasi The Lovecycles berkongsi maklumat dengan GoogleFit dan Apple Health. Ia tidak mempunyai dasar privasi yang spesifik namun ia mengikut terma pembina aplikasi iaitu Plackal yang menyatakan "segala maklumat akan dikongsi bersama penaja dan rakan perniagaan."

5. Kerosakan atau gangguan kecil dalam aplikasi yang terdedah kepada penggodaman. Satu siasatan laporan pengguna pada tahun 2016 mendapati aplikasi Glow mempunyai kelemahan keselematan yang serius sehingga membolehkan ia digodam dengan mudah. Kelemahan sekuriti seperti ini membuka ruang kepada sesiapa sahaja walaupun tanpa kebolehan menggodam untuk mengakses data peribadi wanita.

6. Rakaman panggilan. Aplikasi The Bump memberi peringatan pada pengguna dalam dasar privasinya bahawa setiap panggilan mungkin dirakam. Terma ini kemudian diubah dan dibetulkan oleh pembina aplikasi.

Menurut pencipta iGyno, Mirco Bettellini, aplikasinya tidak memerlukan sebarang pendaftaran dan setiap maklumat kekal berada dalam telefon pengguna, jadi tiada data yang diberikan kepada mana-mana pihak ketiga.

Sementara itu, pengurus pemasaran iMamma OBScience, Pippo Fertitta, pula berkata, model perniagaan syarikat itu adalah berdasarkan jualan slot pengiklanan. Data yang dimasukkan ke dalam aplikasi kekal dalam telefon dan syarikat hanya mempunyai maklumat yang digunakan semasa pendaftaran secara sukarela dengan komuniti iMamma.

Para pengguna disarankan supaya menggunakan aplikasi yang tidak memerlukan anda membuka akaun dan membenarkan pengguna menggunakan perkhidmatan tanpa mengaktifkan profil peribadi. Selain itu, para pengguna perlu peka dengan syarikat yang menerima modal usaha niaga tetapi tidak menyatakan bagaimana mereka membuat keuntungan kerana ia mungkin menandakan keuntungan itu dijana melalui perniagaan data peribadi.

Menurut Presiden Privacy Italy, Raffaele Barberio, data yang dikumpul melalui aplikasi-aplikasi ini sangat diperlukan oleh penyelidik dalam industri farmaseutikal. Disebabkan itulah maklumat kesihatan merupakan maklumat yang paling berharga.

Data kesihatan merupakan data yang paling bernilai tinggi. Profil-profil yang diambil dari Facebook oleh Cambridge Analytica misalnya mempunyai nilai antara $0.75 (RM2.96) hingga $5 (RM19.77) bagi setiap orang dan jumlah ini adalah sangat relevan kerana data itu boleh dipercayai.

Maka, jadilah pengguna yang lebih bijak dan jangan biarkan maklumat peribadi anda didagangkan sewenang-wenangnya. Pastikan anda membaca terlebih dahulu segala terma dan syarat aplikasi yang dimuat turun ya.


Aldi Rizal : daripada seorang selebriti "perokok cilik" kini pelajar cemerlang sekolah

Adakah anda masih ingat, sekitar tahun 2010, satu video memaparkan seorang anak kecil berusia dua tahun yang obes sedang bermain sambil menghisap rokok? Video itu menjadi tular dan telah mendapat perhatian pelbagai pihak dan agensi berita antarabangsa dari seluruh dunia.

Jika anda masih ingat dengan adik Aldi Rizal, atau nama sebenarnya Aldi Suganda, anda mesti tertanya-tanya apakah yang terjadi kepadanya kini.

Semasa masih kecil, Aldi sudahpun mengalami masalah ketagihan rokok kerana menghisap sehingga 40 batang rokok sehari. Kos ini amat membebankan ibu bapanya yang hanya memperolehi pendapatan purata sekitar RM355 sebulan dengan membelanjakan RM20 setiap hari.

Pada mulanya, ramai beranggapan Aldi yang masih kecil itu diberikan bekalan rokok oleh budak-budak lelaki yang lebih dewasa. Namun, setelah diselidiki, rupa-rupanya ibu bapanya sendiri terlibat secara langsung dengan tabiat berbahaya itu. Ibunya mendakwa yang Aldi terlalu ketagihan dan sering mengugutnya agar permintaannya itu dipenuhi. Jika Diana tidak melayan kehendaknya, dia akan mengamuk dan marah sambil menghantukkan kepala ke dinding sehingga pening.

Ayahnya, Mohamad, pula bagaimanapun beranggapan tabiat merokok Aldi itu bukanlah satu kesalahan besar. Dia melihat Aldi sebagai seorang kanak-kanak yang sihat dan cergas.

Malu dengan reaksi yang diterima dari seluruh dunia, kerajaan Indonesia membuat keputusan untuk mendaftarkan Aldi ke sebuah pusat pemulihan. Aldi dibawa pergi dari rumahnya di sebuah perkampungan di pedalaman Sumatra dan dihantar ke Jakarta di mana dia mengambil bahagian dalam sesi terapi selama dua minggu yang memaksanya untuk fokus menjadi kanak-kanak normal serta melupakan ketagihannya.

Di bawah pengawasan ahli psikiatri kanak-kanak iaitu Dr. Seto Mulyadi, Aldi berjaya meninggalkan tabiat buruknya itu walaupun sentiasa menerima 'huluran' rokok percuma daripada orang sekeliling. Aldi juga berazam untuk menjadi kuat kerana dia menyayangi Dr. Seto. Menurut Aldi, dia tidak mahu Dr. Seto berasa sedih jika dia mula menghisap rokok kembali dan memudaratkan kesihatan sendiri.

Malangnya bagi keluarga Aldi, itu hanyalah titik permulaan segala masalah lain yang timbul akibat ketagihannya yang kronik.

Sesiapa yang pernah berhenti merokok mesti tahu bagaimana mudahnya berat badan meningkat disebabkan perubahan hormon dan peningkatan selera makan yang mendadak. Dalam kes Aldi, peningkatan selera makannya telah meletakkan dia dalam satu lagi posisi bahaya yang lain. Hal ini demikian kerana dia telah menggantikan tabiat buruknya dengan tabiat buruk yang lain, iaitu makan tanpa henti untuk mengisi 'kekosongan' hidup.

Selain makan tanpa henti, Aldi juga mempunyai tabiat baru iaitu meminum tiga tin penuh susu pekat setiap hari sebagai sebahagian menu diet tinggi kalorinya.

Apabila berat badannya mencecah obesiti pada tahun 2013, ibu bapanya memohon pertolongan daripada pakar nutrisi tempatan untuk membantu membendung tabiat Aldi itu. Menurut pakar nutrisi yang merawat Aldi, Fransisca Dewi, berat badan Aldi yang ideal sepatutnya adalah sekitar 17kg hingga 19kg namun dia sudah menjangkau 24kg.

Diana memang mengalami kesukaran untuk menahan Aldi daripada makan secara berlebihan. Namun, itulah natijahnya membiarkan anak kesayangan ketagihan rokok dari usia kecil. Pakar pediatrik, Dr. William Nawawi berkata, nikotin boleh meningkatkan paras hormon endokrin dalam badan. Keadaan ini boleh menyebabkan sekatan ke atas insulin dan darah tidak lagi mampu memecahkan glukosa daripada makanan. Inilah yang membuatkan Aldi membesar dari sehari ke sehari.

Ibu bapa Aldi bukan sahaja risaukan keadaan Aldi, malah mereka juga perlu risaukan warga kampung. Pada tahun 2011, Diana memberitahu ABC News bahawa orang kampung sering menambahburukkan keadaan dengan memberikan dan memujuk Aldi agar menghisap rokok semula.

Selepas video Aldi tular, perhatian daripada pelbagai pihak dari dalam dan luar negara telah membuatkan Aldi menjadi seorang selebriti terkenal di kampungnya. Kehadirannya di tempat awam sering menarik minat orang ramai. Namun, populariti Aldi adalah atas sebab-sebab yang salah dan tidak wajar.

Ibunya juga merasakan populariti Aldi itu adakalanya meluluhkan hatinya. Sudah semestinya Diana gembira apabila orang ramai berkumpul untuk berbual dengan Aldi kerana dikenali, namun dia berasa jengkel apabila mereka memanggilnya "budak rokok". Dia merasakan dirinya dituduh sebagai seorang ibu yang teruk.

Diana dan Mohamad kemudian berjanji untuk menghentikan segala makanan tidak sihat daripada menu harian Aldi dan memaksanya mengikuti diet ketat yang banyak mengandungi buah-buahan dan sayuran walaupun dia membantah. Empat tahun berpenat jerih, berat Aldi Rizal kembali terkawal dan tahun lepas dia dilaporkan berjaya menamatkan pengajian tahun empat dengan cemerlang. Kini kanak-kanak berusia 10 tahun itu mempunyai ramai kenalan dan sukar dikenalpasti sebagai bekas budak montel yang menghisap rokok.

Pada bulan Ogos 2017, Aldi pernah membuat satu wawancara dengan CNN. Dia memberitahu yang kini dia gembira dan optimistik tentang masa depannya walaupun telah menempuhi perjalanan bertahun lamanya berperang dengan tubuh badan sendiri. Dulu, kepalanya pening dan mulutnya terasa masam sekiranya tidak dapat merokok. Sekarang tubuhnya berasa lebih segar dan fikirannya juga lebih cerdas.

Walaupun kisah Aldi Rizal merupakan sesuatu yang mengejutkan kerana usianya yang terlalu muda untuk menjadi perokok tegar, sebenarnya masalah merokok di kalangan kanak-kanak di Indonesia sudah mencecah paras epidemik. Saban tahun masalah ini menjadi semakin berleluasa dan sukar dibendung. Dalam satu laporan CNN, dianggarkan lebih 267,000 kanak-kanak di negara itu yang menggunakan produk tembakau setiap hari manakala perokok remaja antara umur 15 hingga 19 tahun meningkat menjadi 23.1% pada tahun 2016 berbanding hanya 18.1% pada tahun 2007.

Menurut Dr. Seto, walaupun pihak Kementerian Kesihatan negara itu sudah mula mengambil langkah untuk membanteras epidemik ini, kejayaan Aldi akan terus menjadi satu kes yang amat jarang dikecapi melainkan pihak kerajaan mengenakan tindakan yang lebih ketat. Selagi iklan rokok dibiarkan tersebar melalui TV, radio, akhbar, papan tanda dan di mana-mana sahaja, selagi itulah masalah perokok cilik ini akan semakin bertambah buruk.

Mungkin itulah salah satu sebab Aldi Rizal berazam untuk membantu kanak-kanak lain untuk meninggalkan tabiat itu.


6 kisah ngeri mengenai serangga yang menumpang pada tubuh manusia

Kes haiwan ataupun serangga yang tumpang hidup dalam badan manusia bukan lagi asing. Malah, setiap bulan, ada sahaja kes serangga yang ‘menumpang’ tubuh manusia sehingga hampir-hampir meragut nyawa dilaporkan. Disini kami kongsikan 6 kisah ngeri mengenai haiwan dan serangga yang menumpang pada tubuh manusia.

Sudah semestinya kita tidak mengizinkan lipas untuk tumpang hidup dalam tubuh kita. Sebab itulah wujud pelbagai racun serangga yang dijual dipasaran. Namun lipas yang berjaya menumbusi benteng racun serangga ini sangat licik.

Kisah ini berlaku di Florida. Amerika Syarikat pada bulan lalu. Seorang wanita yang bernama Katie Holley terjaga daripada tidur dan merasakan tidak selesa di telinganya. Apabila dia mengorek telinga dengan menggunakan putik kapas, sebahagian kecil badan lipas yang berwarna coklat tua dan berkaki. Takut dan terkejut dengan kewujudan lipas dalam telinganya, Katie dan suaminya bergegas ke hospital yang terdekat.

Doktor mengambil masa selama 20 minit untuk membunuh dan mengeluarkan lipas tersebut daripada telinga Katie, Namun, sebahagian besar bangkai lipas masih berada dalam saluran telinganya, jadi Katie terpaksa ditahan di hospital selama 9 hari. Setelah 9 hari, barulah telinga Katie kembali bersih dan berfungsi seperti biasa.

Sekiranya anda kisah pertama sangat membuatkan anda takut untuk tidur malam, kisah kedua ini mungkin boleh membuatkan insomnia.

Kisah ini berlaku di Chennai, India, di mana seekor lipas telah masuk kedalam hidung seorang wanita, enggan untuk keluar dan akhirnya menetap didalam tengkorak kepalanya. Wanita yang berusia 42 tahun itu menggambarkan sakit yang dilaluinya seperti dibakar dan sukar untuk digambarkan dengan kata-kata. Menurutnya lagi, dia boleh merasakan pergerakan lipas itu dalam kepalanya dan setiap kali lipas itu bergerak, matanya akan rasa seperti terbakar.

Menurutnya lagi, lipas itu enggan untuk keluar daripada kepalanya, bergantung sepenuhnya kepada tisu dibahagian hidungnya. Wanita ini terpaksa melalui 12 jam pembedahan untuk mengeluarkan lipas itu daripada tengkoraknya, dan 45 minit untuk dikeluarkan daripada hidungnya.

Tidak salah untuk bermanja dan bermain dengan haiwan peliharaan. Tetapi sekiranya haiwan tersebut terlalu ‘mesra’ sehingga menyebabkan kita berasa tidak selesa dan terancam, langkah penting harus diambil.

Pada Januari tahun lalu, seorang gadis yang bernama Ashley Glawe telah kongsikan kisah ular peliharaannya yang tersangkut di telinga pada laman sosial Facebook. Kisahnya agak melucukan: ular sawa peliharaannya telah tersangkut di cuping telinganya yang telah diregangkan untuk tujuan kosmetik.

Menurut Ashley, dia cuba untuk menarik ular itu dengan menggunakan minyak masak, namun tidak berhasil. Dia juga meminta bantuan ahli bomba untuk membantunya, namun ular itu tetap berdegil. Akhirnya, Ashley pergi ke hospital dan doktor telah berjaya mengeluarkan ular kesayangannya dengan memotong sedikit bahagian cuping telinganya.

Pada tahun 2015, seorang wanita di wilayah Xiamen, China sentiasa mendengar dan merasa seperti sesuatu yang mencakar-cakar didalam telinganya. Disebabkan rasa sakit yang tidak lagi tertahan, dia akhirnya pergi berjumpa doktor.

Menurut doktor yang merawatnya, terdapat seekor labah-labah yang hidup dan bersarang didalam telinganya. Labah-labah tersebut terlalu selesa disitu sehingga ia membina sarang labah-labah seperti didalam yang kita selalu lihat dicelah-celah pokok. Berkemungkinan besar labah-labah itu berjaya mencuri masuk kedalam telinga wanita itu ketika dia pergi mendaki dan memetik buah sebelum ini.

Untuk mengeluarkan labah-laban itu, doktor tersebut menggunakan ubat telinga untuk membunuh labah-laban sebelum mengeluarkannya daripada telinga wanita tersebut.

Untuk mengeluarkan seekor lipas daripada telinga manusia bukanlah mudah. Bayangkan pula mengeluarkan 26 ekor lipas.

Inilah nasib remaja berusia 19 tahun yang berasal daripada Chang’an, China. Pada suatu malam, dia terjaga daripada lenanya apabila berasa sakit dan gatal ditelinga kanannya. Apabila diperiksa dengan lebih lanjut oleh doktor, seekor lipas berukuran 8mm telah ditemui didalam telinganya. Selepas lipas itu berjaya dikeluarkan, dokot kemudiannya menjumpai 25 ekor anak lipas yang masih hidup didalam telinga remaja ini.

Kesemua 26 ekor lipas berjaya dikeluarkan, namun menurut doktor terebut, sekiranya remaja itu berlengah-lengah untuk ke hospital, berkemungkinan besar telinga dna pendengaran nya tidak dapat lagi diselamatkan.

Seperti kisah-kisah diatas, wanita malang ini juga bergegas ke hospital apabila dia merasakan sakit yang melampau didalam telinganya. Disebabkan masalah pendengaran yang dihadapi yang memaksanya untuk memakai alat bantuan pendengaran, semua orang termasuk doktor mengesyaki sakit yang dialaminya ini berpunca daripada alat pendengarannya itu.

Namun, sebaik sahaja alat pendengaran itu dibuang, cecait berdarah keluar dilubang dan diikuti dengan larva lalat buah didalam saluran telinganya. Menurut doktor yang merawatnya, kulit disekitar bahagian gegendang tellinganya telah terkoyak disebabkan oleh larva tersebut, dan terpaksa dibuang untuk menyelamatkan nyawa wanita malang ini. Setelah 2 minggu, wanita tersebut akhirnya sembuh dan mampu menjalankan tugasan harian seperti biasa.


6 Isu dan Persoalan Yang Terkandung Dalam Manifesto PRU 2018 Pakatan Harapan

Pakatan Harapan memang melakukan kejutan demi kejutan dalam pilihanraya kali terutamanya selepas bekerjasama dengan seteru politik mereka. Kejayaan 'kecil' memenangi dua negeri pada 2008 berjaya diteruskan dan PH berharapan besar pada PRU 2018 mereka akan berjaya memegang tampuk negara.

Membaca manifesto mereka menampakkan kesungguhan Pakatan mengeluarkan bermacam idea baru serta usaha untuk meluruskan apa yang mereka rasakan bengkok. Manifesto Pakatan adalah sebuah manifesto idealis yang cuba mencerap impian ke dalam setiap minda rakyat Malaysia dan tak dapat dinafikan, mereka ada banyak idea. Bagaimanapun, bukan semua idea yang disenaraikan realistik untuk diperkenalkan.

Berikut adalah enam janji dibuat oleh PH bagi menghadapi PRU 2018, yang kami rasakan mampu menimbulkan persoalan yang perlu dijawab.

Kami akui, pada permukaannya nampak menarik. Bagaimanapun, penangguhan bayaran ini amatlah mudah untuk dieksploitasi pihak-pihak tidak bertanggungjawab. Persoalan penting kami di sini - apa akan berlaku sekiranya seseorang individu itu gajinya mencecah RM4000 pada usia 40-an?

Adakah dia perlu membayar jumlah ansuran yang banyak dalam waktu yang singkat? Apa pula akan berlaku kepada peminjam yang gajinya tak pernah mencecah RM4000 sehingga dia meninggal dunia?

Dalam manifesto PH, dinyatakan akan ada sistem integrasi menggunakan kad pengenalan yang akan membezakan kelayakan penerima subsidi atau tidak layak subsidi.

Kami juga mendengar ceramah ada yang mengatakan sistem ini dilaksanakan bergantung kepada jenis kereta pula. Sebagai bakal pengundi, agak kurang jelas mekanisme pelaksanaan yang ingin diperkenalkan walaupun bunyinya di atas kertas nampak menarik.

Kami berada dipersimpangan dilema di sini. Saban hari Pakatan Harapan mengkritik Barisan Nasional dalam membawa masuk pelaburan dari China, namun kami agak terkejut sokongan diberikan pula dalam manifesto pilihanraya.

Kami akui Pakatan menyebut akan menyemak semula semua perjanjian bagi memastikan faedah diperolehi semua, namun mengapakah isu pelaburan ini kerap menjadi modal pilihanraya Pakatan?

Agak samar-samar mengapa PH memilih kereta import di sini. Ini kerana takrifan import itu agak luas, boleh merangkumi model CKD dan CBU. Apa yang membimbangkan kami adalah kesan langkah ini pada dua model jenama kenderaan tempatan.

Adakah ini akan menjejaskan jualan mereka atau Pakatan sudah beranggapan liberalisasi pasaran kenderaan akan dilakukan sepenuhnya bawah kerajaan Pakatan Harapan?

Dalam meningkatkan gaji minima kepada RM1500, PH mencadangkan supaya kerajaan PH dan majikan berkongsi RM250 setiap pihak, bagi membantu menaikkan gaji minima daripada RM1000 kepada RM1500. Masalah berkemungkinan besar akan timbul bagi pihak majikan dikemudian hari apabila pihak kerajaan PH berhenti mensubsidikan RM250 tersebut.

Pada waktu apakah cut-off itu akan dilakukan? Bagaimana majikan hendak menanggung kenaikan mendadak gaji yang perlu dibayar sekiranya kerajaan berhenti berkongsi amaun yang diperlukan?

Universal Periodic Review (UPR) adalah skala yang digunakan oleh PBB untuk mengenalpasti kejayaan sesebuah negara dalam menjaga hak kemanusiaan rakyat dan warga asing yang bekerja di dalam negara tersebut. Ia merangkumi hak sosial dan ekonomi, penjagaan hak kemanusiaan, kepelbagaian etnik, hak wanita, kanak-kanak dan orang asal,

Malaysia kerap dikritik kerana masih belum bersetuju berkenaan undang-undang pelarian, , gagal mengawal selia sindiket penyeludupan manusia serta masih mengamalkan kekangan pada kebebasan bersuara. Sebenarnya banyak lagilah yang negara kita ketinggalan.

Bagaimanapun, ada dua isu yang kerap menjadikan Malaysia berdepan kritikan dalam persidangan UPR; berkenaan isu hak LGBT  di Malaysia serta undang-undang yang melarang kebebasan pertukaran agama. Sebagai masyarakat yang hidup dalam kelompok majoriti Muslim, kami amat berharap agar PH dapat menjelaskan isu ini sebaik mungkin. Apa matlamat PH menyebut UPR dalam manifesto pilihanraya? Adakah PH mensasarkan penambahbaikan dalam sesetengah cabang kajian atau benar-benar mahu menurut sepenuhnya saranan PBB dalam isu ini?


6 Lokasi Pelancongan Terkenal Yang Rosak Akibat Pelancong

Pelancongan adalah satu industri yang sangat penting bagi sesebuah negara dalam menjana ekonomi yang sangat baik. Pelancong-pelancong yang datang ke sesebuah negara biasanya akan berbelanja dan ini secara langsung meningkatkan KDNK negara tersebut.

Bagi negara-negara yang mempunyai destinasi pelancongan menarik, ia menjadi satu kelebihan. Namun, tak semua lokasi menarik mampu bertahan memberikan manfaat yang diharapkan.

Sesetengah lokasi panas yang menjadi tumpuan pelancong juga mampu memberikan kesan buruk jika ia tidak dikawal dengan baik. iluminasi.com ingin kongsikan antara 6 lokasi pelancongan yang rosak akibat pelancong.

Iceland telah menyaksikan peningkatan pelancong dan pelawat yang sangat dramatik sejak beberapa tahun kebelakangan ini. Salah satu faktor utama adalah kerana kesan daripada "Game of Thrones", yang mana pelancong ingin mengambil peluang bergambar mereka dengan landskap dramatik seperti dalam siri TV ini.

Ia ditambah pula dengan penerbangan murah dan beberapa kempen pemasaran yang sangat berkesan, menjadikan negara ini sebagai salah satu destinasi pelancongan yang popular di dunia.

Di antara tahun 2011 hingga 2015, jumlah pelancong telah berganda daripada 560,000 kepada lebih daripada 1 juta orang. Pada tahun 2016, jumlah pelancong dari Amerika Syarikat telah melebihi daripada jumlah populasi Iceland.

Baru-baru ini, Iceland telah disamakan dengan Disneyland oleh seorang ahli politik tempatan yang mengadu bahawa kawasa itu kini terlalu sesak dengan pelancong. Walaupun kemasukan pelancong merangsang pertumbuhan ekonomi Iceland selepas kemelesetan, namun ia juga meningkatkan harga-harga dan memberikan tekanan kepada infrastruktur.

Penduduk tempatan mengadu bahawa pelancong telah memusnahkan ekosistem yang rapuh dan melakukan kerosakan terhadap tapak semulajadi ini.

Menurut Kementerian Pelancongan Cuba, 4 juta pelancong telah mengunjungi negara ini pada tahun 2016, iaitu peningkatan sebanyak 13% daripada tahun sebelumnya. Pertambahan yang sangat mendadak ini memberikan beberapa kesan buruk kepada Cuba.

Antara kesan-kesannya termasuklah menyebabkan kekurangan bekalan makanan dan barangan asas telah menjadi sesuatu yang tidak lagi mampu dibeli oleh orang tempatan. Hotel dan restoran membeli bekalan secara pukal untuk tetamu menyebabkan harga melambung naik dan membuatkan barangan menjadi terhad kepada penduduk setempat.

Situasi ini diakui oleh kerajaan cuba yang telah meletakkan paras maksimum yang sepatutnya terhadap barangan supaya mampu dibeli oleh populasi Cuba dan ini hanya menggalakkan peniaga untuk menjual produk mereka di pasaran gelap.

New Zealand mempunyai tarikan yang serupa seperti Iceland, iaitu landskap yang lasak dan tidak tersentuh yang mana digunakan sebagai latar belakang dalam filem seperti "The Lord of the Rings" dan "The Hobbit".

Industri pelancongan adalah tersangat penting bagi ekonomi New Zealand yang mana menyumbang sebanyak RM38.3 bilion kepada KDNK setiap tahun dan merangkumi 7.5% daripada tenaga kerja negara ini.

Namun, penduduk tempatan mengadu bahawa pelancong yang dibenarkan berkhemah dan berkeliaran ke mana sahaja mereka suka sering tidak menghormati alam sekitar negara ini. New Zealand juga tidak mempunyai infrastruktur untuk menanggani sampah sarap dan najis manusia yang mana sering ditinggalkan oleh pelancong.

Juga berlakunya kekurangan hotel dan tempat letak kereta serta tandas awam. Dalam satu survey yang dijalankan pada Mac 2017 terhadap 500 penduduk, 35% daripadanya mengatakan bahawa industri pelancongan menjadi sesuatu yang memberikan tekanan kepada New Zealand.

Dengan pemandangan yang tersangat indah dan terkenal dengan binaan putih atas bukit menghadap lautan biru, Santorini merupakan antara salah satu lokasi pelancongan yang paling indah di dunia.

Lokasi ini telah menjadi latar belakang pilihan oleh pengguna instagram dan travel bloggers. Pada tahun 2015, bilangan kapal pelayaran yang sangat tinggi direkodkan di Santorini, yang membawa seramai 10,000 pelancong setiap hari ketika musim panas yang memuncak.

Disebabkan keadaan ini membuatkan kasawan tersebut menjadi terlalu sesak dan tidak terkawal, pihak berkuasa telah mengehadkan kemasukan pelancong kepada 8,000 orang sahaja setiap hari, pada musim panas seterusnya.

Sekumpulan khinzir yang sudah lama mendiami kawasan ini kelihatan berenang-renang di pantai di Bahamas yang mana menjadi tarikan utama kepada pelancong. Namun pada Februari 2017, tujuh ekor khinzir tersebut ditemui mati.

Laporan awal mendakwa bahawa haiwan-haiwan ini telah diberikan minuman keras dan makanan oleh pelawat. Kemudian laporan yang dibuat oleh National Geographic memberitahu bahawa kumpulan khinzir tersebut mati berkemungkinan disebabkan termakan pasir, namun pelancong juga menyumbang kepada insiden tersebut.

Seorang inspektor daripada Bahamas Humane Society mendakwa bahawa khinzir-khinzir ini telah menjadi bergantung kepada makanan ringan yang diberikan oleh pelancong membuatkan haiwan ini mengubah gaya hidup mereka secara keseluruhan, menyumbang kepada kematian.

Ia merupakan sesuatu yang tidak dapat dielakkan oleh para pelancong untuk datang ke Tulum, Mexico untuk bersantai di pantai yang sangat putih dan melepak di pondok-pondok yang nyaman ini. Pekan pantai ini telah berubah daripada sebuah lokasi yang sunyi kepada tempat tumpuan yang mana terletaknya antara restoran terbaik di dunia, Noma, yang menyediakan hidangan berharga RM2,000 setiap seorang.

Namun, menurut siasatan yang dilakukan oleh Newsweek, pekan ini bergelut untuk menyesuaikan diri dengan populasi baru dan hotel-hotel tempatan telah mencemarkan ekosistem serta membuang kotoran mentah ke dalam sungai berdekatan.

Seorang aktivis tempatan menyifatkan situasi ini sebagai "bom masa", menjelaskan bahawa tiada proses yang berkesan untuk menangani sisa-sisa yang dibuang ditengah-tengah hutan di sini.


7 Isu dan Persoalan Yang Terkandung Dalam Manifesto PRU 2018 PRU 2018 Barisan Nasional

Sebagai kerajaan, manifesto Barisan Nasional atau BN penuh dengan bukti kejayaan yang telah dikecapi jadi manifesto BN lebih tertumpu ke arah matlamat-matlamat kecil yang lebih fokus. Kami akui agak sukar untuk menjumpai lubang-lubang yang boleh diserang dalam manifesto BN kerana isi kandungannya tampak lebih kepada mempromosikan diri sendiri.

Walaupun begitu, tetap ada beberapa persoalan dan isu yang timbul semasa membaca manifesto BN, yang berkemungkinan besar akan menimbulkan kesusahan pada segelintir masyarakat kita kemudian hari.

Kami sudah melaporkan berkenaan masalah penderaan di kalangan pembantu rumah luar yang didera majikan. Walaupun pengurangan kos pengambilan pembantu rumah asing merupakan sesuatu yang baik, sedikit sebanyak ini hanya akan menyebabkan lebih banyak kes serupa majikan bermasalah akan timbul. Apakah yang akan dilakukan oleh kerajaan BN dalam mengawal masalah ini? Adakah pengambilan pembantu rumah asing perlu dikekalkan atau negara kita sepatutnya menggalakkan semula warga tempatan bekerja sebagai pembantu rumah?

Mengapa berhenti di sektor awam? Kerajaan BN pada pandangan kami sepatutnya memperluaskan agenda ini untuk memasukkan juga sektor swasta. Kami faham kesukaran yang akan dihadapi pihak swasta dalam menyediakan ruangan waktu kerja fleksibel, namun dalam menuju negara maju - kita perlu bersedia memastikan professionalisme bukan sekadar di tagih daripada pekerja sahaja, bahkan majikan juga. Selama ini terlalu banyak majikan yang mengambil perihal pekerja dengan sambil lewa khasnya berkenaan tempoh waktu bekerja.

Kami suka inisiatif kerajaan selama ini dalam mewujudkan budaya trak makanan di negara kita yang teratur, berbanding sebelum ini. Bagaimanapun, perniagaan trak makanan kita belum mampu mencapai tahap 'mainstay' selagi mana harga makanan yang ditawarkan masih lagi lebih tinggi berbanding makan di kedai sahaja. Idea untuk mempopularkan lokasi trak makanan patut juga dilebarkan untuk menambahbaik medan selera di seluruh negara yang kurang mendapat sambutan.

Kami tidak pasti apa halangan sebenar perkara seperti ini untuk dilaksanakan juga kepada sektor swasta, kerana sektor swasta adalah tempat di mana majoriti pekerja lelaki di Malaysia berada berbanding sektor awam. Sama seperti amalan waktu kerja fleksibel, pengenalan cuti 10 hari tanpa rekod kepada pekerja lelaki berstatus suami sepatutnya adalah satu perkara mandatori tak kiralah sektor awam atau swasta. Kami juga merasakan ada keperluan untuk diberikan opsyen kepada suami memanjangkan cutinya tanpa rekod sekiranya isteri memerlukan pembedahan untuk bersalin. 10 hari saja tidak memadai.

Kami tidak membantah pemberian subsidi untuk pengambilan lesen tetapi pada kami, dana yang diperuntukkan sebenarnya lebih baik untuk digunakan bagi mewujudkan satu sistem pendidikan pemandu yang lebih komprehensif dan bukan setakat tangkap muat, yang melahirkan pemandu dan penunggang yang pandai memandu tetapi kurang cermat dalam undang-undang. Kita perlu susahkan pengambilan lesen bagi memastikan pemandu yang lahir berkualiti dan bukan hanya sekadar mahu meramaikan penunggang seperti dalam cadangan.

Kami inging melihat ada inisiatif yang lebih serius dalam isu pembuangan sisa pepejal ini. Walaupun kempen sudah dimulakan dari dahulu, tetapi nampak seperti masyarakat kita tetap tidak mahu bekerjasama. Ada sesuatu yang perlu dibetulkan dalam masyarakat kita iaitu mentaliti kita tentang pembuangan sampah yang agak longgar, sehinggakan sudah jadi identiti masyarakat kita gemar buang sampah merata-rata walaupun tong sampah ada depan mata. Sekiranya kerajaan BN mempunyai idea mengubah budaya pembuangan sampah di negara kita, itu sangat-sangat kami alukan.

Kami bersetuju dengan cadangan ini. Bagaimanapun 7 hari tidak memadai sekiranya seseorang wanita itu mempunyai lebih daripada seorang anak. Kehidupan seorang pekerja khasnya pekerja wanita di negara kita selalunya didominasi oleh tuntutan kerja dengan keperluan keluarga menjadi perkara kedua. Kami berharap agar kerajaan BN dapat memulakan budaya kerja/hidup yang lebih seimbang dengan memberikan galakan kepada wanita untuk berkeluarga. Sekiranya dia ada seorang anak, dia layak 7 hari cuti, 2 orang anak 10 hari cuti, 3 orang 12 hari dan 4 orang anak 14 hari cuti; ini sebagai contoh. Cuti 7 hari pada pendapat kami sangatlah tidak memadai.


6 Isu dan Persoalan Yang Terkandung Dalam Manifesto PRU 2018 Gagasan Sejahtera

Nama Gagasan Sejahtera (GS) mungkin tidak segah dua lagi nama parti yang bakal menjadi pilihan kita pada pilihanraya 2018. Walaupun begitu tak dinafikan ada banyak juga idea menarik yang ditonjolkan oleh parti-parti dalam gabungan GS ini yang boleh membuatkan kita rasa ingin memberikan mereka peluang melaksanakan dasar mereka.

Bertanding dalam pilihanraya sebagai sebuah gabungan baru buat kali pertama, GS memperkenalkan manifesto berteraskan Islam yang menjadi tunjang dengan beberapa idea yang segar kerana cuba menggabungkan kelebihan sistem kewangan Islam dalam sistem. Walaupun begitu, artikel ini ditulis untuk mencari isu yang terkandung dalam manifesto mereka jadi berikut, merupakan 6 kelemahan paling ketara yang kami jumpai dalam manifesto mereka.

Kami faham sebagai salah satu blok pembangkang, pihak GS memerlukan hujah untuk mengambil hati rakyat. Bagaimanapun sekiranya difahami, GST sebenarnya jauh lebih baik dan lebih telus berbanding sistem cukai lama kita SST yang tersembunyi.

Kami tidak pasti bagaimana GS mampu memastikan cukai atas simpanan korporat dan cukai saham cukup untuk menampung pembangunan negara jadi untuk tawaran ini, kami memilih untuk berkecuali.

Sukar untuk difahami apa mekanisme yang akan diperkenalkan oleh pihak GS dalam merungkai isu PTPTN ini, tanpa penjelasan lebih terperinci. Apakah yang berlaku pada mereka yang sudah membayar?

Adakah mereka tidak layak untuk mendapat imbuhan semula? Bagaimana pula dengan peminjam yang sudah selesai separuh bayarannya? Kami rasakan idea ini sangat bagus dan sekiranya terpilih, kami harapkan kerajaan GS dapat memuaskan hati semua pihak dalam melaksanakannya.

Banyak faedah yang boleh diperolehi menerusi insentif ini. Syarikat pengeluar kereta mampu menjual kuantiti lebih tinggi dan keperluan kereta individu dapat dipenuhi.

Namun persoalan lain juga timbul dalam mekanisme pelaksanaan idea ini - mengapa kita mahu membanyakkkan lagi kenderaan di atas jalan raya? Tidakkah ini sedikit sebanyak bakal menggalakkan pembelian kereta baru berbanding kereta terpakai?

Pada pendapat kami, sistem penetapan harga mengikut harga pasaran yang digunapakai sekarang ini sudah memadai berikutan harga yang masih boleh dikatakan rendah. Jadi tidak nampak ada keperluan dalam memperkenalkan semula subsidi ketika ini melainkan harga minyak melonjak naik atas harga pasaran dunia.

GS sepatutnya mengekalkan sistem penetapan terurus yang diamalkan, kerana ini membolehkan harga minyak diapung serta membenarkan campur tangan kerajaan sekiranya diperlukan.

Sepanjang menelaah manifesto GS, tak dapat lari kami daripada terus menganggap manifesto ini adalah manifesto yang akan dapat menarik minat sebahagian besar pengundi luar bandar.

GS sepatutnya menyelitkan juga apa hasrat atau dasar yang mereka mahu perkenalkan kepada kawasan bandar dan dijadikan bahan utama, kerana ramai pengundi di luar sana yang sebenarnya mahu tahu apa perancangan GS dalam membawa masyarakat urban ke aras yang lebih tinggi.

Sebagai seorang umat Islam, kami sendiri tahu bagaimana indahnya Islam bagi manusia sejagat. Bagaimanapun, pimpinan GS perlu menyedari realiti, untuk membentuk sebuah kerajaan di Malaysia mereka memerlukan juga sokongan bukan Muslim.

Bagi mereka yang faham, sudah pastilah dapat menerima elemen-elemen Islam dalam manifesto GS. Bagaimana pula dengan golongan bukan Islam? Golongan anti Islam? Golongan yang tidak anti tetapi terpedaya dengan propaganda barat tentang Islam?

Manifesto yang mampu menangani persepsi dan stigma semua pihak, adalah sesuatu yang perlu diperhalusi oleh pemimpin GS. Sekiranya bukan Muslim tetap menjauhi, sukar untuk melihat GS berjaya merealisasikan hasrat untuk naik membentuk kerajaan.


5 Gurun Paling Besar Dan Luas Di Dunia

Gurun adalah kawasan yang menerima jumlah hujan yang tersangat rendah. Ia sama ada gurun panas atau gurun sejuk. Kebanyakan gurun adalah tandus dan tersangat kering untuk didiami oleh mana-mana hidupan.

Satu pertiga daripada permukaan bumi dianggarkan sama ada separuh kering atau kering sepenuhnya. Gurun diklasifikasikan oleh beberapa faktor termasuklah:

Dianggarkan kira-kira satu pertiga permukaan tanah di bumi adalah sama rata atau kering. Gurun diklasifikasikan oleh beberapa faktor termasuk:

Malaysia juga mempunyai gurun, tetapi ia hanya merupakan nama tempat iaitu Gurun, yang terletak Kedah dan tidak mempunyai ciri-ciri yang boleh dikategorikan sebagai sebuah gurun. Jadi iluminasi.com ingin kongsikan 5 buah gurun yang paling besar dan luas di dunia.

Gurun Gobi yang meliputi bahagian barat laut dan utara China, serta selatan Mongolia adalah gurun yang ke-5 terbesar di dunia dengan jumlah keluasan 1.29 juta kilometer persegi.

Gurun ini juga dikenali sebagai "gurun bayang-bayang hujan" kerana jarak yang dekat dari Pergunungan Himalaya menghalang hujan dan awan dari Lautan India daripada sampai ke Gurun Gobi.

Sebahagian besar daripada permukaan Gurun Gobi tidak berpasir dan agak terdedah dengan batu-batu. Ia merupakan sebuah gurun sejuk dan kadang-kadang salji terkumpul di bukit pasirnya.

Gurun Arab terletak di Asia Barat di mana ia meliputi sebahagian besar Semenanjung Arab. Ia melintasi di beberapa buah negara termasuklah Yaman, Teluk Parsi, Oman, Jordan dan Iraq, dengan jumlah keluasan 2.33 juta kilometer persegi, gurun ke-4 terbesar di dunia.

Pusat Gurun Arab, Rub al-Khali atau "Empty Quarter" membentuk gurun pasir terbesar di dunia. Iklim di kawasan ini adalah sangat kering sementara suhu berubah-ubah di antara suhu biasa.

Hujan tahunan adalah sekitar 100mm secara purata, tetapi kawasan paling kering menerima hujan antara 30 hingga 40mm setahun. Gurun ini tidak memiliki sumber mata air seperti danau atau sungai.

Habitat yang mampu hidup gurun panas ini adalah unta kerana ia mampu menahan haus dan memiliki sumber air yang disimpan sendiri.

Dengan keluasan 9.2 juta kilometer persegi, Gurun Sahara adalah gurun ketiga terbesar di dunia dan gurun panas terbesar di dunia. Nama "Sahara" berasal dari dialek bahasa Arab bermaksud gurun atau padang pasir.

Ia menyumbang kepada sebahagian besar tanah di Afrika, yang mana meliputi beberapa negera termasuklah Algeria, Chad, Mesir, Libya, Mali, Mauritania, Morocco, Niger, Sudan dan Tunisia. Kebanyakan daripada gurun ini terdiri daripada landskap berbatu yang tandus.

Landskap Gurun Sahara sentiasa dirombak oleh angin dan jumlah hujan yang sangat rendah di kawasan ini. bahagian tengah gurun ini adalah tersangat gersang bermakna giada tumbuhan langsung di kawasan ini.

Kebanyakan sungai di Gurun Sahara adalah bermusim, namun terdapat pengecualian iaitu Sungai Nil yang merupakan sungai utama yang melintasi padang pasir.

Gurun Artik adalah gurun yang kedua paling besar di dunia, meliputi permukaan tanah kira-kira 14 juta kilometer persegi. Gurun ini terletak di sebahagian daripada wilayah yang dituntut atau dikuasai oleh Kanada, Denmark, Norway, Rusia, Sweden dan juga Amerika Syarikat.

Sebagai sebuah gurun yang sejuk, suhu musim sejuk di Gurun Arktik boleh mencecah -40 darjah Celsius, atau lebih rendah. Ia dicirikan oleh angin kencang yang meniup salji, menghasilkan ilusi salji turun setiap masa.

Arktik sangat terdedah kepada perubahan iklim. Dalam beberapa tahun kebelakangan ini, jumlah pengurangan ais di gurun ini sangat membimbangkan. Pengurangan ini amat penting kerana ia dapat memberi kesan yang serius kepada paras air global.

Dengan kawasan seluas 14.24 juta kilometer persegi, iaitu 43 kali ganda keluasan Malaysia, Antartik adalah gurung paling besar dan luas di dunia. Terletak di Kutub Selatan, ia merupakan benua yang paling kering, berangin dan tersejuk di dunia.

Antartik juga mempunyai purata ketinggian yang paling tinggi di bumi berbanding benua-benua yang lain. Seluruh Antartika adalah gurun yang mana benua ini menerima kurang daripada 200mm hujan setiap tahun.

Suhu di Antartika biasanya sangat sejuk dan mampu turun serendah -89 darjah Celsium pada musim sejuk. Disebabkan oleh suhu yang melampau dan kekurangan bekalan air, Antartika tidak mempunyai penduduk tetap.

Kira-kira 1,000 hingga 5,000 penduduk sementara tinggal di sini bergantung kepada masa. Kumpulan penduduk sementara ini terdiri daripada penyelidik saintifik dan kakitangan sokongan.

Oleh kerana silau cahaya matahari, masalah sinaran matahari dan masalah penglihatan menjadi kebimbangan kepada orang-orang di Antartika.


10 Prank April Fool Yang Berjaya Menipu Satu Dunia

Setiap tahun, barisan syarikat besar dunia berlumba-lumba untuk menghasilkan prank April Fool yang paling kreatif dan menarik perhatian pelanggan setia mereka. Prank yang berjaya pastinya mendapat liputan media yang meluas, baik di internet mahupun kaca televisyen. Iluminasi.com sediakan 10 senarai prank yang paling diingati dan mencuri perhatian dunia.

Seramai 32 juta rakyat Amerika bertangan kidal. Suatu jumlah yang mengejutkan bukan? Burger King memperkenalkan Whopper khusus buat golongan ini yang menggunakan bahan sama dengan Whopper asli seperti salad, tomato dan patti hamburger.

Apa yang membezakannya dari Whopper biasa? Isinya diletakkan di bahagian sebelah kiri, kononnya untuk mengurangkan risiko toppingnya terkeluar dari sebelah kanan. Whopper 'si kidal' menerima pesanan yang tinggi dan dicanang akan diperkenal di negara dengan jumlah 'si kidal' yang tinggi.

Google begitu sinonim dengan idea prank April Fool yang menarik. Google mendakwa telah mempelopori "Google Motion" iaitu suatu teknologi dimana email boleh ditulis menggunakan isyarat tangan melalui webcam.

Untuk membuka email, anda perlu membuat pergerakan seolah-olah sedang membuka sampul surat. Untuk membalas email tersebut pula, tunjuk ke belakang dengan ibu jari anda.

Untuk membalas semua email, gunakan kedua-dua belah tangan. Untuk menghantar mesej, jilat setem dan letakkannya ke bawah.

Meskipun suatu gurauan, segelintir programmer mendapati ciptaan itu bukanlah sesuatu yang mustahil. Biar betul?

Laman web micro-blogging, Twitter membuat kejutan dengan mengumumkan perkhidmatan dua peringkat iaitu akaun asas dan premium. Bagi akaun premium, pengguna dikenakan caj semurah $5 sebulan untuk penggunaan huruf vokal.

Melalui akaun asas yang dikenali dengan nama baru iaitu 'Twttr', ia masih kekal percuma. Namun, tweet hanya boleh ditulis menggunakan konsonan. Menurut Twitter, 'Twttr' menggalakkan komunikasi yang lebih efisyen dan meningkatkan pendapatan. Tk klkr kn?

Samsung memperkenalkan produk terbaru mereka, Samsung Blade Edge iaitu sejenis pisau pintar dengan kemampuan seperti sebuah telefon pintar. Menjadikan golongan chef sebagai sasaran pelanggan, ia kalis air dan mempunyai pemegang yang boleh dilipat.

Bimbang jika telinga anda terpotong semasa menjawab panggilan telefon? Bilahnya direka khas untuk ditarik balik sebelum ia memotong kulit.

Menggunakan OS terbaru, Samsung Blade Edge dilengkapi dengan semua ciri-ciri yang ada pada Galaxy S6. Paling tak logik sekali, jika ia terkena darah manusia, peranti ini secara automatik akan memaklumkan talian kecemasan. Samsung? Euwww!.

Playstation Flow menjanjikan sebuah pengalaman unik buat penggemar permainan PS4 dengan menggabungkan hobi bermain game bersama sukan renang.

Bahagian yang memerlukan anda 'berenang' secara maya dalam game seperti The Last of Us Remastered kini bertukar menjadi realiti.

Anda boleh berhenti seketika. Pakai goggle khas yang dilengkapi dengan LCD berserta teknologi Bluetooth, earphones kalis air, sensor tindakan dan peralatan renang.

Ya, anda boleh sambung permainan anda di dalam kolam renang!

Tinder bergabung dengan Uber untuk sebuah konsep dimana pengguna Tinder berpeluang mencari jodoh dengan pemandu Uber. Rasa tak cukup romantik? Pemandu boleh bersetuju untuk membayar sejumlah tambang perjalanan anda.

Sebaliknya, Uber for Tinder pula menawarkan pengguna Uber perjalanan secara automatik untuk bertemu pengguna Tinder yang dipasangkan. Sama seperti konsep blind date, anda mungkin perlu mengambil masa yang lebih lama untuk memilih pemandu Uber anda.

H&M menjalinkan hubungan baik dengan barisan ikon global, antaranya Facebook. H&M melancarkan jenama pakaian Mark Zuckerberg menerusi laman web parodi, markforhm.com.

Koleksi ini menawarkan hanya 7 t-shirt berwarna kelabu dan sepasang jeans asas. Ia bersempena dengan gaya Mark yang dikenali dengan pilihan pakaian yang serba ringkas.

Slogannya cukup menarik perhatian, "anda kurang satu perkara untuk difikirkan pada waktu pagi."

Seperti mana namanya, Micro Mac sekecil 1/48 dari saiz asal Mac. Namun, Micro Mac masih mengekalkan bahan dan cara makan yang sama dengan Big Mac.

Sebuah video juga dibuat dimana pencipta menu ini, Chef Mike Haracz menerangkan bagaimana beliau mendapat inspirasi untuk menghasilkan Micro Mac sebagai sebuah karya agung.

Ternyata, ramai pelanggan McD khususnya pengamal diet terpedaya dan memesan Micro Mac di pandu lalu.

Memperkenalkan Coca-Cola Helium, variasi baru minuman klasik Coca-Cola yang menampilkan kelainan dimana ia dikarbonatkan dengan sejumlah kecil helium.

Menurut sebuah kajian, lebih tiga perempat responden kononnya didapati mahu menikmati minuman yang memberikan unsur kejutan, tidak hanya menghilangkan dahaga semata-mata.

Coca-Cola Helium masih mengekalkan rasa yang sama dan dIgabungkan dengan elemen hiburan. Ia menghasilkan kesan suara nada tinggi yang kelakar pada si peminum. Konsep ini akhirnya berkubur begitu sahaja.

Memperkenalkan Pizza Hut Spa Retreats, dimana pemandu delivery akan membawa para pelanggannya ke sebuah kawasan spa di suatu lokasi terpencil.

Di sana, anda menerima rawatan seperti sauna ketuhar pizza dan topeng muka pepperoni. Terdapat juga sebuah tab panas dimana anda boleh bersantai sambil menikmati rendaman bawang putih Pizza Hut.

IKEA merasmikan FLIKEA iaitu sebuah syarikat penerbangan tambang murah dengan kelas penumpang tunggal pada tahun 2019. FLIKEA akan terbang ke pelbagai destinasi antarabangsa, termasuk penerbangan tanpa henti pertama di dunia dari Sweden ke Australia.

Sebuah ilustrasi menunjukkan para penumpang FLIKEA duduk di atas kerusi iaitu perabot IKEA sendiri. Mereka turut dihidangkan menu popular IKEA, meatball (bebola daging) oleh krew kabin.

FLIKEA bakal mengurangkan berat pesawat, keperluan bahan api dan waktu transit. Malah, harga tiketnya juga lebih murah dan tiada lagi perhentian sepanjang penerbangan.

IKEA juga memperkenalkan Bigland di gudangnya yang terdiri dari tiga kawasan tanpa sebarang pengawasan. Skal! Bar ialah sebuah bar khidmat lengkap yang menyediakan minuman istimewa.

Di sebuah pusat urut berkonsepkan Sweden, anda boleh manjakan diri dengan topeng mata meatball premium. Terdapat juga pakej bungkusan badan crepe (kain perut ayam) yang serba mewah serta didatangi dalam beberapa perisa.

Pusat timbang tara pula menawarkan seorang pengantara profesional untuk membantu pelanggan yang bertengkar tentang pilihan perabot kegemaran masing-masing.


The Hindenburg : Tragedi Letupan Kapal Udara Nazi Jerman

Eksperimen pertama yang dilakukan menggunakan hidrogen dan helium untuk mengangkat kenderaan ke udara dijalankan pada akhir abad ke-18. Namun, teknologi itu memerlukan lebih daripada 1 abad untuk ia menjadi berdaya maju untuk kegunaan komersial dan ketenteraan.

Pada tahun 1900, Ferdinand von Zeppelin telah melancarkan pesawat pertamanya, LZ-1. Walaupun terdapat cacat cela, namun LZ-1 dianggap sebagai satu kejayaan yang mana model ini dibaikpulih. Ferdinand akhirnya ditugaskan untuk menghasilkan seluruh armada kapal udara untuk kerajaan Jerman, yang dikenali sebagai Zeppelins.

Ketika Perang Dunia Pertama, Jerman menggunakan kapal udara Zeppelins untuk mengadakan kempen pengeboman udara, menjadikan London dan Paris sebagai sasaran utama. Walaupun serbuan ini tidak begitu memberikan kerosakan jika dibandingkan dengan serangan pesawat udara, namun ia berjaya menyemai rasa takut.

Zeppelins akan muncul tanpa amaran, tiba di atas langit dengan orang awam lari bertempiaran mencari tempat untuk berlindung. Winston Churchil, pegawai tentera dan Perdana Menteri United Kingdom, menolak kehebatan dan ancaman yang ditimbulkan oleh Zeppelins.

Namun, pihak pertahanan British mengambil masa hampir 2 tahun untuk mencari peluru yang tepat dan sesuai yang boleh menjatuhkan Zeppelins.

Selepas tamatnya perang, para jurutera Jerman mengalihkan perhatian mereka untuk membina kapal terbang untuk pengangkutan jarak jauh, dengan melancarkan penerbangan transatlantik (melintasi Lautan Atlantik) yang pertama pada tahun 1919.

Namun hanya 10 tahun kemudian, barulah era perjalanan menggunakan kapal terbang komersial dilihat mula berkembang dengan penyempurnaan LZ-127 atau Graf Zepellin, sebuah kapal udara yang sangat besar dan mampu membawa puluhan penumpang seperti mana kapal pelayaran laut yang mewah.

Untuk beberapa tahun, Graf Zeppelin menunjukkan demonstrasi penerbangan yang baik, termasuklah lawatan seluruh dunia pada tahun 1929.

Menjelang tahun 1931, pesawat udara ini mula memberikan perkhidmatan komersial secara tetap, melakukan penerbangan tanpa henti di antara Jerman dan Amerika Selatan.

Pada tahun 1936, Jerman telah menghasilkan kapal udara yang lebih besar daripada Graf Zeppelins, iaitu LZ-129 yang lebih dikenali sebagai Hindenburg.

Dengan panjang 245 meter, iaitu 3 kali ganda panjang Boeing 747, pesawat Jerman LZ-129 atau lebih dikenali sebagai Hindenburg adalah pesawat atau kapal udara paling besar pernah dibina dalam sejarah.

Kulit fabrik pada pesawat ini dicat dengan cat yang mengandungi serbuk aluminium untuk menghasilkan penampilan keperakan yang berkilau. Sirip ekornya dihiasi dengan lambang rejim Nazi iaitu swastika.

Kemudahan penumpang dalam Hindenburg termasuklah 25 kabin untuk 2 penumpang setiap satunya, sebuah restoran, bar, malah ruangan merokok, bertekanan untuk menjaga gas yang mudah terbakar.

Ia mempunyai kelajuan maksimum 135 km/j dan kelajuan pelayaran 126 km/j. Hindenburg pada asalnya direka menggunakan helium untuk mengangkatnya ke udara.

Namun disebabkan kerajaan Amerika Syarikat telah melancarkan sekatan eksport helium terhadap Nazi Jerman, jadi mereka terpaksa menggunakan gas hidrogen, yang mana mudah terbakar.

Pada tahun 1936, Hindernburg merasmikan perkhidmatan penerbangan komersial melintasi Atlantik Utara dengan membawa 1,002 penumpang dalam 10 penerbangan pergi balik berjadual di antara Jerman dan Amerika Syarikat. Hindenburg juga melakukan 7 perjalanan di antara Jerman dan Brazil.

Selepas membuka musim 1937 nya dengan melengkapkan laluan perjalanan tunggal ke Rio de Janeiro, Brazil pada akhir bulan Mac, Hindenburg yang menjadi kebanggan Jerman ini telah berlepas dari Frankfurt, Jerman pada 3 Mei.

Ia merupakan perjalanan pertama daripada 10 penerbangan pergi balik di antara Eropah dan Amerika Syarikat yang dijadualkan untuk tahun kedua perkhidmatan komersialnya.

American Airlines juga mempunyai kontrak dengan pengendali Hindenburgh untuk menghantar penumpangnya dari Lakehurst ke Newark untuk sambungan.

Melainkan angin kuat yang melambatkan penerbangan ini, lintasan Lautan Atlantik yang dilakukan Hindenburg dilihatkan tidak begitu memberangsangkan sehingga cuba untuk mendarat di Lakehurst Naval Air Station di New Jersey, Amerika Syarikat 3 hari kemudian pada 6 Mei.

Walaupun hanya membawa separuh daripada kapasiti penumpang iaitu 36 daripada 70, dan 61 orang krew dalam penerbangan ini, namun Hindenburg telah ditempah penuh untuk penerbangan pulang ke Jerman.

Kebanyakan penumpang yang menempah penerbangan ke Jerman ingin menghadiri penobatan Raja George VI dan Ratu Elizabeth di London pada minggu berikutnya.

Pada petang 6 Mei 1937, para penonton dan pemberita telah berkumpul di Lakehurst Naval Air Station di New Jersey, Amerika Syarikat bagi melihat kecanggihan pengangkutan udara ini.

Tanpa apa-apa amaran, tiba-tibat berlaku satu letupan yang kuat dan dahsyat, yang telah "memakan" ekor Hindenburg, membuatkan kapal udara itu hilang imbangan di mana bahagian hadapannya menghala ke langit.

Selepas ekor Hindenburg jatuh ke tanah, ledakan api keluar dari "hidung" kapal udara ini yang membunuh 9 daripada 12 krew kapal.

Api yang marak kemudiannya merebak ke bahagian badan tengah Hindenburg di mana terletaknya sel 1 hingga 9, dengan cepatnya membakar kulit luar dan mendedahkan struktur aluminum di bawahnya.

Selepas beberapa saat sahaja, kapal udara kebanggan Nazi Jerman ini lebur dan jatuh menyembah bumi.

35 daripada 97 penumpang dan anak kapal telah terbunuh, dan seorang krew di darat juga terbunuh dalam sekelip mata.

Masa yang diambil dari tanda-tanda awal bencana sehingga Hindenburg lenyap terbakar dilaporkan di antara 32, 34 dan 37 saat.

Sebahagian daripada kerangka duralumin Hindenburg diselamatkan dan dihantar pulang ke Jerman di mana ia dikitar semula dan digunakan dalam pembinaan pesawat tentera untuk Luftwaffe.

Hampir 80 tahun penyelidikan dan ujian saintifik yang dilakukan menyokong kesimpulan sama yang dicapai oleh penyiasatan kemalangan asal Jerman dan Amerika Syarikat pada tahun 1937, iaitu bencana ini berlaku disebabkan oleh pelepasan elektrostatik (percikan api) yang  telah membakar gas hidrogen yang memenuhi Hindenburgh.


Panduan Dan Cara Mengundi Pilihan Raya Umum

Disebabkan Pilihan Raya Umum diadakan setiap 5 tahun di Malaysia, ramai di antara kita yang kadang-kadang terlupa panduan dan cara-cara untuk mengundi.

Bukan itu sahaja, bagi mereka yang bakal mengundi buat kali pertama, anda seharusnya tahu perkara-perkara ini supaya proses membuang undi berjalan dengan lancar tanpa sebarang masalah.

iluminasi.com ingin kongsikan dengan para pembaca peraturan dan tatacara membuang undi, termasuk dengan soalan-soalan lazim yang biasa ditanyakan menjelang hari penting tersebut.

Sebelum sampai hari mengundi, para pengundi harus terlebih dahulu menyemak daftar pemilih. Semak maklumat anda supaya tiada kesalahan dan pastikan anda tahu di mana tempat membuang undi.

Pada hari pengundian, masa untuk mengundi bagi kebanyakan tempat mengundi ialah dari jam 8.00 pagi hingga 5.00 petang.

Walau bagaimanapun, bagi kawasan pedalaman, SPR menetapkan supaya tempat-tempat mengundi terbabit dibuka lewat dan ditutup lebih awal mengikut masa yang diumumkan oleh SPR.

Pusat Mengundi (sama ada bangunan sekolah, dewan, balai raya , khemah atau sebagainya) mempunyai beberapa saluran tempat mengundi untuk menampung jumlah pengundi berdaftar yang ramai di kawasan tersebut.

Setiap satu saluran tempat mengundi, SPR menetapkan tidak lebih daripada 700 nama pengundi. Dengan cara ini, masalah kesesakan di sesuatu saluran dapat dikawal dan para pengundi tidak perlu menunggu lama untuk membuang undi.

Dokumen yang diperlukan ialah kad pengenalan sama ada My Kad atau kad pengenalan lama. Jika kad pengenalan anda hilang, anda boleh pemilih boleh mengemukakan Resit JPN.KP 9 atau Resit JPN.KP11 yang disahkan oleh Jabatan Pendaftaran Negara.

Dokumen-dokumen lain yang boleh diterima sebagai bukti pengenalan diri ialah :

Seseorang itu tidak dibenarkan untuk mengundi bagi pihak orang lain. Walau bagaimanapun, dalam kes tertentu yang melibatkan pengundi cacat penglihatan, pengundi perlu ditemani oleh seorang yang dipercayai oleh pengundi untuk membantunya untuk memangkah kertas undi dengan syarat orang itu perlu mengisi Borang 10 terlebih dahulu.

Perkara pertama yang perlu dipastikan oleh pengundi adalah kertas undi mereka dicap atau ditindik dengan tanda rasmi SPR.

Sekiranya kedua-dua perkara ini tidak berlaku, pengundi perlu memastikan kertas undinya ditanda tangani Ketua Tempat Mengundi di bahagian atas sebelah kiri kertas undi.

Pastikan anda mendapat kertas undi yang bersih tanpa sebarang tanda seperti dakwat pen dan sebagainya. Jika anda mendapat kertas undi sedemikian, beritahu pegawai bertugas supaya ia ditukarkan kepada yang baru.

Kertas undi yang mempunyai tanda selain daripada tanda pangkah undian anda akan menyebabkan undi anda dianggap sebagai undi rosak. Kertas undi yang diterima juga harus mempunyai nombor siri.

Kertas mengundi tidak boleh dibawa keluar dari bilik mengundi, dan boleh didakwa dibawah Seksyen 3 (1) Akta Kesalahan Pilihan Raya 1954, yang boleh dipenjarakan sehingga 3 tahun dan denda tidak lebih RM5,000 jika didapati bersalah.

Penandaan kertas undi biasanya dilakukan dengan cara memangkah (X). Sebenarnya, kertas undi yang ditanda dengan tanda-tanda lain juga masih diterima mengikut syarat dan panduan ditetapkan Suruhanjaya Pilihan Raya SPR).

Tanda ini perlu berada betul-betul dalam kotak dan tidak melepasi sempadan sehingga melangkau masuk ke ruang calon yang lain. Ini bermaksud tanda pangkah itu tidak sepatutnya melangkau masuk ke ruang memangkah, ruang logo ataupun ruang nama calon pada kertas undi.

Dalam hal ini SPR menegaskan bahawa kaedah yang betul untuk penandaan pada kertas undi adalah tanda pangkah `X’ di dalam salah satu petak mana-mana Calon yang dipilih oleh pengundi pada kertas undi berkenaan.

Walaupun tanda-tanda lain masih diterima, namun ianya bergantung kepada pertimbangan oleh Ketua Tempat Mengundi yang akan memutuskan sama ada penandaan itu dalam kategori undi diterima, undi ragu atau undi ditolak.

Bagi kemudahan pengundi, poster panduan cara penandaan kertas undi dengan betul turut dipaparkan pada setiap Petak Undi bagi memberi panduan kepada pengundi.

Sekiranya pengundi menanda kertas undi menggunakan apa-apa tanda selain tanda pangkah, undi mereka akan dimasukkan dalam kategori undi ragu sewaktu proses pengiraan undi. Proses ini akan turut disaksikan dan dipantau ejen mengira undi pihak-pihak yang bertanding.

Situasi undi ragu juga boleh berlaku jika pengundi menanda pangkah atau apa-apa tanda selain pangkah pada ruang logo atau ruang nama calon yang bertanding dan bukannya pada ruang memangkah yang disediakan.

Status undi ragu tidak akan menyebabkan kertas undi ditolak secara automatik. Sebaliknya ia akan dinilai semula oleh petugas pilihan raya seperti Ketua Tempat Mengundi (KTM) atau jika perlu, oleh Pegawai Pengurus atau Penolong Pegawai Pengurus Pilihan Raya di tempat mereka ditugaskan.

Tetapi ini tidak bermaksud pengundi boleh sewenang-wenangnya menggunakan sebarang tanda sesuka hati mereka untuk mengundi.

Antara kesalahan yang menyebabkan undi ditolak adalah menanda undi kepada lebih daripada satu calon, tanda undi yang melangkaui ruang calon yang lain serta membuat tanda di luar ruang nama calon, ruang simbol atau ruang untuk memangkah.

Pengundi juga dilarang membuat sebarang tanda atau catatan yang membolehkan dirinya dikenali melalui tanda atau catatan itu seperti menulis nama, nombor telefon atau nama samaran. Melukis, menulis perkataan atau apa-apa selain tanda undi di atas kertas undi juga dilarang.

Janganlah anda sesekali melakukan undi rosak kerana ia hanya merugikan anda, negara dan juga rakyat-rakyat yang lain. Jadilah seorang warganegara yang bertanggungjawab dan lakukan tanggungjawab anda dengan baik.


Sejarah Penjajahan Kuasa Asing di Enam Negara Asia Tenggara

Kesan penjajah Eropah ke kawasan Asia Tenggara memang sangat dirasai kesannya sehingga ke hari ini berikutan tinggalan budaya, binaan lama, suku kaum yang unik dan pelbagai lagi elemen yang diperkenalkan mereka.

Negara penjajah datang dengan tujuan masing-masing didorong oleh semangat bersaing untuk meluaskan jajahan, sehinggakan boleh pula bertukar-tukar tanah dan kuasa pentadbiran antara sesama mereka.

Kami sudah melihat beberapa negara di dunia yang belum pernah dijajah penjajah kolonial Eropah atau barat, dengan Thailand saja menjadi negara Asia Tenggara tidak diganggu mereka. Bagi negara-negara lain, nasibnya pula berbeza dengan banyak negara Asia Tenggara mengalami tempoh penjajahan dari barat dalam waktu yang agak lama.

Indonesia ketika itu menerima kesan pengaruh penaklukan Portugis ke atas pelabuhan Melaka pada tahun 1511. Percubaan untuk menguasai perdagangan rempah membuatkan Portugis menakluk pelabuhan Maluku yang terkenal pada tahun 1512. Indonesia kemudiannya dikuasai oleh Syarikat India Timur dari Belanda pada tahun 1602, sebelum diambil alih sebentar oleh British yang kemudiannya kembali semula pada pemerintahan Belanda.

Kemasukan Jepun ke Indonesia mewujudkan kerjasama di antara gerakan nasionalis Indonesia untuk berusaha mencapai kemerdekaan, sebelum tentera Jepun menyerah diri selepas tewas. Insiden ini membantu mempercepatkan kemerdekaan Indonesia dan Presiden Sukarno mengisytiharkan kemerdekaan mereka pada 17 Ogos 1945.

Bagaimanapun, pihak Belanda kembali untuk cuba mengambil alih semula pentadbiran Indonesia yang menyebabkan peperangan berlaku, sebelum Belanda menarik keluar tenteranya. Republik Indonesia akhirnya berjaya ditubuhkan secara rasmi pada 17 Ogos 1950, namun tarikh lama 17 Ogos 1945 tetap dipilih sebagai tarikh kemerdekaan Indonesia.

Kedatangan penjelajah bernama Ferdinand Magellan tanpa diundang masuk ke Filipina pada 16 Mac 1521 seterusnya memacakkan tanda salib memulakan zaman kolonial di Filipina. Ferdinand mengisytiharkan tanah tersebut sudah menjadi milik Raja Sepanyol dan seterusnya menamakannya Archipelago of Saint Lazarus.

Peperangan yang tercetus di antara Sepanyol dan Amerika pada tahun 1898, menyebabkan tentera Amerika masuk menyerang jajahan kerajaan Sepanyol di Filipina. Berikutan peperangan itu, Sepanyol bersetuju untuk menyerahkan jajahan mereka kepada Amerika Syarikat pada tahun 1899.

Serangan tentera Jepun ke atas Filipina yang dilakukan pada tahun 1941 tidak lama selepas serangan ke atas Pearl Harbour oleh Amerika, memaksa kerajaan tempatan yang ditubuhkan oleh Amerika Syarikat bertindak melarikan diri. Filipina jatuh ke tangan Jepun. Hanya pada 1944, tentera Amerika menerusi Jeneral MacArthur berjaya membebaskan Filipina daripada kawalan Jepun dan Amerika Syarikat mengisytiharkan kemerdekaan Filipina, membolehkan Republik Filipina ditubuhkan secara rasmi pada 4 Julai 1946.

Vietnam mempunyai sejarah penjajahan yang agak pendek. Bebas daripada penjajah selama lebih 900 tahun dengan pemerintahan pelbagai dinasti tempatan, Vietnam jatuh ke tangan Perancis pada tahun 1858 yang memulakan era kolonial Perancis di situ. Perancis ketika itu bukan sekadar berjaya menguasai Vietnam malahan mereka juga berjaya menguasai wilayah Laos dan Kemboja.

Gerakan nasionalis yang bermula menerusi gerakan Dong Du (dasar pandang ke timur) dan Duy Tan (dasar modernisasi) pada tahun 1905 berjaya menerbitkan semangat mencapai kemerdekaan, namun dua gerakan itu dihalang oleh kerajaan Perancis. Kemasukan tentera Jepun ke Vietnam pada tahun 1940 menyebabkan Perancis melarikan diri.

Kekalahan Jepun dalam perang dunia ke 2 menyebabkan ketiadaan kuasa besar yang menguasai Vietnam. Peluang ini diambil oleh Ho Chi Minh, pemimpin parti komunis Viet Minh untuk melakukan pengisytiharan kemerdekaan Vietnam daripada koloni barat.

Namun tentera Perancis kembali ke Vietnam pada tahun 1946, menyebabkan berlakunya perang Indochina pertama yang berakhir pada tahun 1954 antara tentera komunis Vietnam dan Perancis.

Kemenangan tentera Vietnam dalam peperangan itu ekoran dibantu tentera Amerika Syarikat. Berikutan perjanjian yang telah dimeterai dengan Amerika Syarikat, bahagian selatannya diserahkan untuk ditadbir Amerika Syarikat sementara kerajaan Komunis Vietnam memerintah bahagian utara menjadikan wujudnya dua negara yang berbeza, Vietnam Utara dan Vietnam Selatan.

Hasrat Vietnam Utara mahu menyatukan kedua-dua negara mencetuskan peperangan Indochina kedua di Vietnam. Perang ini berlangsung di antara puak diketuai rejim Viet-Cong dari Vietnam Utara yang menceroboh masuk Vietnam Selatan, dengan bantuan dua negara pro Komunis iaitu China dan Soviet Union. Kerajaan Vietnam Selatan yang pada itu sudah pun menubuhkan negara sendiri dibantu menghadapi pencerobohan tersebut oleh Amerika Syarikat.

Peperangan Indochina kedua ini bermula pada tahun 1954. Hanya pada tahun 1975, tentera Vietnam Selatan menyerah kalah kepada Vietnam Utara pada 1975. Setahun berikutnya, Saigon dinamakan sebagai Bandar Ho Chi Minh dan Vietnam yang sebelum ini berpecah, telah berjaya disatukan semula selepas melalui tempoh panjang peperangan saudara.

Vietnam yang telah disatukan menggunakan tarikh 2 September 1945, sebagai menghormati pengisytiharan pertama Ho Chi Minh yang Vietnam sudah bergelar negara merdeka.

Brunei merupakan antara negara paling banyak mengalami kerugian akibat penjajahan. Kemasukan penjajah dari Belanda, Portugis dan Sepanyol ke wilayah yang dikuasai Sultan Brunei menyebabkan Kerajaan Brunei hilang banyak kawasan jajahannya walaupun Brunei sebenarnya tidak dijajah.

Berikutan banyak perjanjian yang dilakukan di antara Sultan Brunei dengan penjajah yang tiba, Sultan Brunei bersetuju untuk menyerahkan tanah-tanah yang berada di bawah pemerintahannya sehinggakan pada tahun 1890, kawasan Limbang diambil alih oleh Britain dan diletakkan di bawah pemerintahan Sarawak. Ini menyebabkan kawasan pemerintahan Brunei terpecah dua sehingga kini.

Ekoran ancaman penjajah lain seperti Jerman dan Perancis yang mula masuk ke kawasan Asia, kerajaan Brunei dan kerajaan Britain mewujudkan perjanjian meletakkan Brunei sebagai negara protektorat atau negara yang dilindungi Britain.

Perjanjian itu dinaiktaraf kepada status penuh pada tahun 1906, membolehkan seorang Residen British diletakkan sebagai penasihat Sultan Brunei dalam semua hal kecuali perihal agama dan adat istiadat. Pada tahun inilah bermulanya campur tangan British dalam pemerintahan Sultan Brunei.

Sumber minyak Brunei ditemui buat kali pertama pada tahun 1929 di kawasan Seria. Penemuan ini menukar Brunei daripada antara kawasan paling kurang membangun kepada sebuah negara yang mula berkembang pesat dengan kerajaan Britain ketika itu membantu usaha carigali minyak .

Pada 1971, Sultan Brunei dan Britain bersetuju untuk membatalkan status Brunei sebagai sebuah negara protektorat Britain. Ini membolehkan perlembagaan Brunei diubah, memberikan Sultan Brunei kuasa sepenuhnya untuk memerintah dengan Britain mengawal selia urusan pertahanan dan hubungan antarabangsa.

Bentuk hubungan ini kekal selama 13 tahun sebelum Brunei mencapai kemerdekaan pada 1 Januari 1984 melalui pengisytiharan kemerdekaan yang dibacakan oleh Sultan Hassanal Bolkiah .

Sejarah penjajahan di negara kita bermula dengan kedatangan penjajah Portugis ke Melaka pada tahun 1509 sebelum Melaka jatuh ke tangan Portugis ekoran lokasi strategiknya sebagai salah satu pelabuhan dunia. Ini adalah detik paling awal bermulanya penjajahan Barat ke kawasan Asia Tenggara.

Perang segi tiga di antara Portugis, kerajaan Aceh dan kerajaan Johor yang baru ditubuhkan, selepas kejatuhan kerajaan Melaka menyebabkan keadaan menjadi huru-hara pada ketika itu. Perang yang bermula pada tahun 1613 disertai oleh Belanda yang memilih untuk membantu kerajaan Johor. Kemenangan Johor dengan bantuan Belanda menewaskan Portugis, membuatkan Melaka jatuh ke tangan Belanda pada tahun 1641.

Singapura pada ketika itu musnah selepas dihancurkan Portugis dalam peperangan segi tiga itu dan majoriti kawasan penempatan habis dimusnahkan, membuatkan pulau tersebut diabaikan pembangunannya. Hanya selepas Britain mula mencari lokasi pelabuhan baru untuk dibuka, Stamford Raffles memilih untuk menjadikan pulau tersebut, sebagai pelabuhan ketiga Inggeris di Asia Tenggara pada tahun 1819.

Melalui perjanjian di antara Belanda dan Britain pada tahun 1824, mereka bersetuju untuk bertukar jajahan. Belanda mula menumpukan perhatian kepada Indonesia, sementara Britain mula memperkuatkan genggaman mereka di Singapura dan Malaysia. Bagaimanapun, Britain ketika itu belum berjaya menguasai bahagian utara Malaysia.

Pada 1909, perjanjian di antara Britain dan kerajaan Siam dalam mewujudkan kerjasama ekonomi, membolehkan jajahan Siam diserahkan kepada Britain. Kedah, Kelantan, Perlis dan Terengganu menjadi milik Britain.

Kemasukan tentera Jepun ke Tanah Melayu pada tahun 1941 menyebabkan British hilang kuasa. Berikutan kemenangan Jepun itu, kesemua negeri utara yang diserahkan kepada Britain sebelum itu, dipulangkan semula kepada kerajaan Thai. Singapura pula diletak di bawah pentadbiran Jepun dan diberikan nama Syonan-to.

Pemerintahan Jepun tidak kekal lama. Pada tahun 1945 selepas tewasnya tentera Jepun di seluruh dunia, British kembali berkuasa di Malaysia. Rundingan mencapai kemerdekaan dimulakan dan Tanah Melayu berjaya mencapai kemerdekaan pada 31 Ogos 1957.

Singapura diberikan hak untuk memerintah sendiri pada tahun 1959 dan memilih untuk menyertai persekutuan Malaysia pada tahun 1963. Selepas pertelingkahan tanpa jalan keluar menyebabkan hubungan pemimpin kedua negara semakin dingin, Singapura mencapai kemerdekaan selepas dikeluarkan daripada Persekutuan Malaysia pada 9 Ogos 1965. Ini menjadikan Singapura satu-satunya negara di dunia mencapai kemerdekaan dengan cara sedemikian.


Ikan empurau : ikan paling mahal dalam Malaysia

Ikan empurau merupakan ikan air tawar boleh dimakan yang paling mahal di Malaysia. Ikan asli dari negeri Sarawak ini, yang juga dikenali sebagai ikan kelah, mempunyai reputasi tinggi dari segi rasa dan teksturnya sehingga dikenali di seluruh dunia.

Kesukaran ditemui dan kadar pertumbuhan yang perlahan juga membuatkan ikan ini menjadi buruan. Faktor-faktor istimewa inilah yang menyumbang kepada harga tinggi yang mencecah ribuan ringgit. Walaupun dunia Barat tidak menganggap ikan dari keluarga kap ini sebagai satu hidangan istimewa, namun seekor ikan empurau yang besar sangat tinggi nilainya kerana isinya yang kaya, halus dan bertekstur kenyal.

Isi ikan empurau mempunyai rasa yang unik hasil diet buah-buah tempatan yang jatuh ke dalam sungai. Ia sering digambarkan sebagai berlemak, savuri, sedikit manis dan mempunyai sedikit rasa buah liar.

Dahulu, nelayan Dayak sering menangkap ikan empurau untuk dijadikan hidangan sekeluarga. Hari ini, ikan ini seringkali ditangkap untuk mengaut keuntungan. Nelayan tempatan jarang sekali memasaknya untuk diri sendiri kerana bakal kerugian punca pendapatan untuk berbulan lamanya!

Ikan empurau dan juga ikan asli negeri Sarawak yang lain diancam oleh industri perikanan yang tidak terkawal. Ini disebabkan penangkapan seekor ikan empurau dewasa seberat 5kg bererti si penangkap seolah-olah memenangi loteri. Jika dimasak di restoran, ikan ini boleh menelan belanja antara USD300 - USD500 (RM1,182 - RM1,970) seekor.

Ikan empurau atau nama saintifiknya tor tambroides yang juga dikenali sebagai ikan kelah atau belian boleh dijumpai di Asia Tenggara. Selain Malaysia, spesies ini juga boleh ditemui di Sungai Chao Phraya di Thailand dan juga di Sungai Mekong yang merentasi beberapa buah negara.

Walau bagaimanapun, ikan empurau di Borneo dikatakan paling istimewa dan lebih bernilai kerana diet serta pemakanannya.

Ikan air tawar ini sering mencari makanan di dasar sungai. Sifat omnivornya bermakna ia akan memakan apa sahaja yang boleh dijumpai. Ikan empurau di Sarawak dilaporkan bertahan dengan diet buah-buahan liar yang gugur dari pokok di sepanjang sungai di sana. Hasilnya, isi ikan ini lebih unik, manis dan lemak.

Ikan ini dianggap sangat jarang ditemui dan sangat enak sehingga ia mendapat jolokan "Wang Bu Liao" dalam bahasa Cina yang membawa makna 'sukar dilupakan.' Selain itu, ia juga sering digelar "Raja Sungai."

Walaupun begitu, ikan empurau ini tidak selalu dimakan. Spesies ikan tor tambroides ini mempunyai rupa paras yang menarik dan berkilau serta dikenali sebagai pejuang yang bengis. Ia sering diburu di seluruh Asia untuk dijadikan ikan hiasan sebagai simbol kekayaan dan nasib baik. Maka, tidak hairanlah harganya mampu melambung tinggi.

Seekor ikan empurau seberat 1kg yang dihidangkan di restoran boleh mencecah USD300 - 500. Harganya berubah-ubah mengikut usia dan berat ikan tersebut. Apabila ada ahli perniagaan kaya yang terbang dari China atau Singapura, kos ini tidak menjadi halangan apabila mereka ingin mengambil hati mana-mana pihak. Adakalanya harga ikan ini melangkaui USD500 setiap kilogram.

Ikan empurau putih yang sedikit pendek kebiasaannya bernilai lebih tinggi daripada ikan empurau merah. Ikan dengan berat melebihi 3kg dikatakan lebih diminati kerana isinya yang padat dan kenyal. Selain itu, ikan yang ditangkap di sekitar Kapit juga sering mencecah harga yang paling tinggi.

Pada bulan Mac 2016, Borneo Post pernah melaporkan seekor ikan empurau gergasi seberat 7.9kg telah berjaya dijual pada harga RM7,900. Tahun sebelumnya, seekor empurau dengan berat 27kg telah dijual pada harga RM15,000.

Antara sebab utamanya adalah kesukaran dijumpai. Ikan empurau liar berasal dari Sarawak dan hanya boleh ditemui di dalam sungai-sungai di negeri ini. Namun, hanya beberapa kawasan sepanjang tebing sungai di sana sahaja mempunyai pokok buah-buahan yang betul sebagai makanan ruji ikan empurau.

Selain itu, empurau juga membiak dan membesar secara perlahan. Secara umumnya, ia perlu hidup bebas sekurang-kurangnya selama tiga tahun sebelum boleh mula dipasarkan dengan harga yang tinggi.

Sejak ikan ini mula diternak secara komersial, harganya telah mula jatuh. Namun demikian, ikan empurau liar masih menjadi pilihan dan mempunyai harga yang tidak mampu dimiliki semua orang.

Kesatuan Pemuliharaan Alam Antarabangsa tidak mempunyai data yang banyak berkenaan kedapatan dan kesihatan ikan ini. Namun, jika diperhatikan daripada reputasi dan harga semasanya, ikan yang lambat membiak ini pada amnya boleh dianggap agak terancam.

Seperti kebanyakan spesies lain di Borneo, ikan empurau menghadapi masalah kehilangan habitat yang semakin kronik. Pembalakan berterusan untuk memberi laluan kepada ladang kelapa sawit merupakan masalah yang meluas di kawasan itu.

Tetapi wujud juga beberapa berita baik di sebalik kerisauan ini. Dengan penambahbaikan teknik penternakan ikan empurau, hidangan lazat ini dijadikan alternatif kepada produk sirip ikan yu yang sering dijamu pada majlis perkahwinan dan banquet. Mungkin suatu hari nanti ikan air tawar ini mampu melegakan tekanan ke atas populasi ikan yu yang semakin berkurangan.

Selain itu, hanya empurau dewasa sahaja yang mempunyai nilai kerana ikan yang kecil mengandungi kandungan lemak tinggi yang membuatkan isinya menjadi terlalu lembut. Ini memberikan kelebihan kepada anak-anak ikan empurau untuk hidup bebas dan menjadi matang.

Banyak percubaan menternak dan membela ikan empurau secara tiruan dijalankan namun banyak menemui kegagalan pada peringkat awal. Satu usaha sama akuakultur antara Deakin University, Australia dan kerajaan Sarawak telah menunjukkan tanda-tanda kejayaan bagi spesies ini.

Kumpulan The Royal Empurau telah ditubuhkan pada tahun 2016 dengan misi untuk penternakan empurau secara berterusan bagi memenuhi perintaan yang semakin tinggi.

Empurau separa liar yang diternak di dalam kolam juga adalah sedikit murah di restoran jika dibandingkan dengan ikan yang ditangkap secara liar. Kerajaan Sarawak berharap suatu hari nanti ikan ini boleh menjadi hasil eksport yang mampu menjana dan meningkatkan pendapatan negeri ini.

Jika anda berkunjung ke Sarawak, bolehlah mencuba sendiri ikan yang mahal dan 'tidak dapat dilupakan' ini. Masak apa yang sedap ya?


8 Barang Paling Mahal Di Dunia Yang Pernah Dicuri

Jenayah mencuri adalah satu perkara yang berlaku di mana-mana tempat di dunia ini. Agak sukar untuk membendung masalah ini dan ia melibatkan jumlah nilai yang berbeza-beza.

Bagi barangan yang bernilai tinggi, ia biasanya amat sukar untuk dicuri kerana diletakkan pada tempat yang sukar untuk dicapai atau diberikan kawalan yang sangat ketat.

Namun walaupun barang-barang ini mempunyai nilai yang tersangat tinggi, namun ia masih berjaya dicuri oleh penjenayah yang mempunyai kepakaran luar biasa. iluminasi.com kongsikan dengan para pembaca 8 barang yang paling mahal di dunia yang pernah dicuri.

Dengar macam kelakar, tapi ia benar bahawa ada penjenayah yang mampu dan berjaya mencuri tulang dinosaur. Eric Prokopi telah mencuri tulang rangka lebih daripada 12 dinosaur dari Mongolia.

Dia kemudiannya menyeludup tulang-tulang tersebut ke Amerika Syarikat yang mana ia dianggarkan bernilai lebih daripada RM3.9 juta. Eric Prokopi diberkas oleh FBI dan dijatuhkan hukuman 3 bulan penjara, dan tulang-tulang tersebut dikembalikan ke Mongolia.

Pada Ogos 2005, kasut merah delima yang terkenal melalui filem Wizard of Oz pada tahun 1939, telah dicuri dari Muzium Judy Garland di Minnesota, Amerika Syarikat. Kasut tersebut yang telah diinsuranskan pada nilai RM4 juta, kini dianggarkan bernilai di antara RM8 hingga RM12 juta.

Sehingga kini ia masih belum ditemui dan seorang peminat fanatik dari Arizona telah menawarkan RM4 juta hadiah kepada sesiapa yang memberitahu siapa pencuri dan di mana ia berada.

Biola terkenal, Stradivarius yang bernilai RM13.8 juta ini telah dicuri daripada pemain biola konsert yang terkenal, Erica Morini. Biola ini dihasilkan pada tahun 1727 oleh Antonio Stradivari dan dicuri dari apartment Erica di New York City.

Ketika itu, Erica Morini berusia 91 tahun dan meninggal dunia tak lama selepas harta berharga miliknya ini dicuri. Biola ini masih belum dijumpai dan berada dalam senarai jenayah top 10 oleh FBI.

House of Fabergé menghasilkan 50 telur bertatahkan permata untuk keluarga diraja Rusia dari tahun 1885 sehinggalah revolusi pada tahun 1917.

Telur-telur ini hilang ketika revolusi Bolshevik, dan selebihnya kini dipamerikan di muzium. Satu daripada telur ini telah berjaya dijumpai oleh pengedar besi buruk di sebuah pasar.

Dengan nilai mencecah RM3.9 juta bagi setiap telur, ia merupakan antara barang curian paling mahal di dunia.

Saliera adalah arca emas bersaiz 10 inci yang dihasilkan oleh artis pada abad ke-16 iaitu Benvenuto Cellini untuk Raja Francis I dari Perancis. Ia bukan sahaja sangat cantik dan unik malah praktikal yang mana dihasilkan untuk diisi garam dan lada.

Arca ini yang dianggarkan bernilai RM224.6 juta telah dicuri dari Muzium Kunsthistorisches di Vienna, Itali pada tahun 2003 yang mana ketika itu muzium ini dalam proses pengubahsuaian. Pihak muzium menawarkan hadiah RM4.7 juta bagi sesiapa yang menemui arca ini.

Selepas 3 tahun, Saliera telah dijumpai tertanam dalam sebuah kotak di hutan berdekatan bandar Zwettl, Austria, 90 kilometer dari utara Vienna. Pencuri tersebut, Robert Mang menyerah diri selepas pihak polis mengeluarkan foto daripada kamera pengawasan yang mana akhirnya dicam oleh kenalannya.

Terdapat 4 versi lukisan terkenal ini yang dilukis oleh Edvard Munch. Versi yang paling terkenal daripada 4 versi ini bernilai RM473 juta dan disiapkan pada tahun 1893 kemudiannya dipamerkan di Galeri Kebangsaan di Oslo, Norway.

Pencuri tersebut telah mencuri lukisan ini pada tahun 1994 (dan sekali lagi pada tahun 2004), lalu meminta wang tebusan sebanyak RM3.8 juta.

Permintaan tersebut ditolak, dan akhinya penjenayah tersebut berjaya ditangkap dalam satu misi penyamaran berbahaya dilakukan oleh detektif British dengan menyamar sebagai peniaga seni dan menipu pencuri tersebut.

Mungkin anda pernah mendengar nama lukisan yang paling terkenal di dunia ini kan? Penjenayah yang mencuri lukisan ini bernama Vincenzo Perugia, yang merupakan seorang pekerja di Muzium Louvre, Paris, lokasi di mana lukisan ini dipamerkan.

Pada tahun 1911, Vincenzo bersembunyi di dalam almari sehingga muzim ini ditutup, dan kemudiannya mengambil Mona Lisa bersama dua rakan sekerja yang lain. Lukisan ini tidak dapat dikesan selama 2 tahun, sehinggalah pada Disember 1913 apabila Vincenzo cuba untuk menjualnya kepada pengedar seni di Itali.

Lukisan ini mendapat liputan yang hangat oleh pihak media menjadikannya sebagai lukisan paling terkenal di dunia. Lukisan ini diiktiraf sebagai benda yang paling mahal pernah dicuri dengan nilai sekurang-kuranganya RM7.8 bilion.

Bagi gadis-gadis di luar sana, pastinya berasa sangat kecewa dan hampa, apabila Fattah Amin melafazkan akad nikah terhadap pilihan hatinya, Nur Fazura. Walaupun tidak dapat dianggarkan berapa nilai hatinya yang dicuri, namun bagi gadis-gadis malah sesetengah "jejaka" di Malaysia, ia mungkin tidak ternilai, membuatkan ianya berada di tangga pertama senarai ini.

Hati ini pernah cuba dicuri oleh Neelofa dan Sherry Ibrahim sebelum ini namun ia tidak kekal dan akhirnya berada dalam genggaman Fazura.